qundao/data-zh-poetry huggingface dataset:
劉連州和前韵因道湘中之樂以謝
作者：陳傅良
朝代：宋

湘中足可樂，誰苦愁不禁。
孌彼蘭蕙姿，固怯霰雪陰。
賈子天下士，子何念慮深。
貞元兩御史，南還會於郴。
亦復相唱酬，間有亡國音。
愚溪更憔悴，中夜起擁衾。
而得欵乃句，膾炙循至今。
我後五百年，公來適相尋。
田疇歲膴膴，獄市春沉沉。
寬書日夕下，民蠹袪牟侵。
况也省賦甚，小郡至萬金。
交歡有陸賈，私恨無羊斟。
我飽竟甘寢，公暇多長吟。
乃知湘中樂，關時匪關心。
湘民忘勞力，樂極翻沾襟。
却愁吾二人，四牡歌駸駸。
劉進之飲蕃叟弟筠亭且賦詩余與蕃叟族居蓋屏迹不出各數年於是有感次其韵
作者：陳傅良
朝代：宋

判與漁樵日往還，鶴亡蜂遁徑苔班。
何人不棄尋常事，有弟相忘咫尺間。
寬網及余端已老，祥琴相爾未應閒。
但將丘壑全分付，可待移文始厚顔。
南嶽聖業寺禹柏
作者：陳傅良
朝代：宋

久與林壑居，所見皆衆穉。
豈無壽千年，未有此柏異。
壯而嘗參天，晚乃但仆地。
定非風雨摧，殆是斤斧棄。
其本則離披，其末則倒植。
其枯如殘枿，而蔚有新意。
其靡如弱植，而凜有高致。
將前復却行，宜右忽左次。
驤龍或俯顧，遁虎或回眙。
隕石或猛起，飛翬或顛墜。
山立或磬折，尸寢或拳跽。
斷支或强附，橫陳或巽避。
綢繆情不狎，頹墮力未瘁。
朴畧自光怪，挺持匪標置。
終焉人僞盡，獨以天巧遂。
吾聞古有道，純朴去故智。
與世每如此，全身亦幾是。
疑將問歲月，缺弗見載記。
誰言導江時，手植特嬉戲。
世人那得識，會有神禹至。
又和
作者：陳傅良
朝代：宋

沴氣反爲和氣來，長沙千里一瑶臺。
新炊頓頓匙抄玉，熟睡家家壁撼雷。
天直於人如合券，公應憐我欲停盃。
向來韓子誇精禱，雲合衡山特易開。
又和
作者：陳傅良
朝代：宋

湖上簾須半捲蝦，調冰雪藕各名家。
有人不觧長安飲，話極茶鐺吸井花。
句·其一
作者：陳傅良
朝代：宋

夢由今日賚，事與古人求。
句·其七
作者：陳傅良
朝代：宋
体裁：句

羲皇向上人。
句·其三
作者：陳傅良
朝代：宋

半粧宮面迎風笑，間色仙衣带露收。
句·其二
作者：陳傅良
朝代：宋

玉龍十二蓬山頂，寶髻三千漢殿中。
句·其五
作者：陳傅良
朝代：宋

凝脂新賜浴，半面更啼紅。
句·其六
作者：陳傅良
朝代：宋

苗分鄭七穆，香發謝諸郎。
句·其四
作者：陳傅良
朝代：宋

密葉自成金罽飾，亂英誰輯紫茸香。
同游張園酒中各嘆明年未知誰與此會余最衰病宜去因作詩識之
作者：陳傅良
朝代：宋

春過新烟能有幾，愁生飛絮轉難禁。
可憐衰白隨年少，愛看殘紅到夜深。
一輩衣冠方事事，故園松竹已陰陰。
明年此會知誰共，鴈蕩山前寄好音。
周和叔通判雪寒索酒戲用來韻以將朋尊
作者：陳傅良
朝代：宋

持盃雖念故人寒，欲予還不似印刓。
此債豈應行處有，麯春何日寄雲安。
周宣義三子仲敏明□幼謹同年登第因以前韻奉寄
作者：陳傅良
朝代：宋

營營浮俗贋還真，孰與傳經妙入神。
一榜及看三子貴，數椽能忍十年貧。
自將弧矢書閭史，便使冰淵誦小旻。
家學如君今有幾，殷勤羅拜我何人。
和丁少詹韵·其一
作者：陳傅良
朝代：宋

盡日支頤聽雨聲，閑中惟得自知明。
朋來何敢煩公等，老去方慚負此名。
待欲短檠看少作，敢將尺牘論交情。
區區却望從容意，要莫令人一座傾。
和丁少詹韵·其二
作者：陳傅良
朝代：宋

明月隋珠忽墮前，坐令衰颯意飄然。
無端太史頭搶地，安得揚雄賦上天。
前輩門牆餘幾在，他時竹帛竟誰傳。
落花流水君愁不，南渡于今六十年。
和丁端叔歲晚書懷韵
作者：陳傅良
朝代：宋

來涂藍縷雪埋人，三百於今又六旬。
奏課定應書下下，班春聊復喜津津。
餘蔬被壤農亡恙，茂草連扉盜自新。
曳杖鹿頭時極目，炊烟齊起兩州民。
和丁端叔竹梅二詩韵·其一
作者：陳傅良
朝代：宋

空階琤若下琅玕，全楚何人巧耐寒。
誰伴八龍長傲雪，蕭然一榻卧袁安。
和丁端叔竹梅二詩韵·其二
作者：陳傅良
朝代：宋

管領春風別有天，不論水際與山巔。
祝融玉立湖湘凍，獨付寒梢笑粲然。
和劉進之韵兼簡吳阜之
作者：陳傅良
朝代：宋

憧憧滿眼事何稠，落落論心思獨幽。
去國未能身一葉，懷人但覺日三秋。
池塘春草方同夢，江漢歸舟更別愁。
安得簫韶儀兩鳳，不妨燕雀自嘲啁。
和孟阜老梅韵·其一
作者：陳傅良
朝代：宋

朝遊山南莫北隅，脩竹之下手所披。
五步一顧立不趨，柔枝弱榦千萬餘。
粲然笑倩多新奇，歲寒安用衆穉爲。
驚嗟怪怪丈人行，縞衣藍縷冰斲肌。
莓苔雪片凍不飛，玉飾其末璣衡欹。
藐姑之仙下縹緲，蒼虬爲駕羽葆希。
三閭大夫從女須，枯槁嬋娟却並馳。
張子愛之亦既癡，人不得覷以我歸。
我生自視梅孰如，滄江獨立兒女嗤。
年來稍稍學折枝，柰何復與此老期。
和孟阜老梅韵·其二
作者：陳傅良
朝代：宋

望美人兮天一隅，薜蘿爲衣顛倒披。
水竹隔我不可趨，今我搔首三歲餘。
漢庭年少六七奇，鬚眉皓白來何爲。
我欲避寢問之道，安得玉貌生枯肌。
長翁傲睨欲奮飛，滄江釣雪蓑笠欹。
少翁頓挫枿牙角，笑齒一粲知音希。
樵家斧斤磨以須，過者萬人人背馳。
梅乎梅乎我非癡，持汝二老將安歸。
古來弱植剛不如，孰有嫵媚爲人嗤。
君不見孤竹之管求孫枝，汝盍早定歸山期。
和孫偉卿雜言十章·其一
作者：陳傅良
朝代：宋

萬事如浮雲，可翫不可有。
三年刻一葉，未就骨已朽。
和孫偉卿雜言十章·其一〇
作者：陳傅良
朝代：宋

人事盡鄉曲，田租了王官。
獨於大海枯，不改古井寒。
和孫偉卿雜言十章·其七
作者：陳傅良
朝代：宋

好酒來誰家，明月得我心。
把酒弄明月，醉卧盜不侵。
和孫偉卿雜言十章·其三
作者：陳傅良
朝代：宋

一飯腹果然，身外百不須。
深知饑方朔，不似飽侏儒。
和孫偉卿雜言十章·其九
作者：陳傅良
朝代：宋

或勸著子書，我恐落人世。
呼兒具紙筆，一歲復一歲。
和孫偉卿雜言十章·其二
作者：陳傅良
朝代：宋

可憐負薪子，誤有廊廟志。
出門欲何之，馬拙車未試。
和孫偉卿雜言十章·其五
作者：陳傅良
朝代：宋

幽居悟前疲，寡欲得身健。
筮之此何祥，厥繇無水困。
和孫偉卿雜言十章·其八
作者：陳傅良
朝代：宋

阨窮果何尤，利達竟誰在。
眷言荷鉏人，妻子敬相待。
和孫偉卿雜言十章·其六
作者：陳傅良
朝代：宋

有書但插架，有門亦常關。
是非天下爭，而我土石頑。
和孫偉卿雜言十章·其四
作者：陳傅良
朝代：宋

墮落生死間，大患爲有身。
老子識未破，天地豈不仁。
和宗易作屋之什
作者：陳傅良
朝代：宋

欲因舊築倍勞形，昔在先生配二程。
梅樹護持供北顧，萱堂潤色作東榮。
但堪樽俎來三益，何必籓牆屏五兵。
若徙荼𧃲分乞我，亦令兒輩記家聲。
和宗易賦素馨茉莉白蓮韻
作者：陳傅良
朝代：宋

軒窗一日粲三英，盡室無塵眼倍明。
閩粵固嘗矜絕美，風騷猶未及知名。
羞將姿媚隨花譜，愛伴孤高上月評。
獨恨遇寒成弱植，色香殊不讓梅兄。
和張倅唐英詠梅十四首·其一
作者：陳傅良
朝代：宋

種梅欲百畝，誰老意未渝。
有山在堂背，有溪在庭除。
我危坐中央，花以寘坐隅。
人固不可親，花亦不可疎。
和張倅唐英詠梅十四首·其一〇
作者：陳傅良
朝代：宋

遲遲可殿後，寂寂可鎮浮。
風人第一章，窈窕河之洲。
穆如三代英，惟此宜與儔。
不然則臞仙，玉簫下秦樓。
和張倅唐英詠梅十四首·其一一
作者：陳傅良
朝代：宋

紛華有心說，艷美得目送。
越在篁葦間，顧使詩興動。
詩人被花惱，盡日手自弄。
愁吟日不足，又作栩栩夢。
和張倅唐英詠梅十四首·其一三
作者：陳傅良
朝代：宋

商山皓鬚眉，久不見綺黄。
邂逅一笑粲，可與斯人當。
如何爲林逋，托根向錢塘。
居遺蘭與芷，牢愁楚沅湘。
和張倅唐英詠梅十四首·其一二
作者：陳傅良
朝代：宋

亭亭湘岸竹，炯炯湘波月。
其中雪垂垂，一樹爲誰設。
不應皂蓋人，於此能忘折。
折之寄相思，可以慰分裂。
和張倅唐英詠梅十四首·其一四
作者：陳傅良
朝代：宋

先人手所種，家在何處村。
自別此堂堂，不知幾寒溫。
盍歸封植之，歲歲爲此言。
老如霧中看，正恐目力昏。
和張倅唐英詠梅十四首·其七
作者：陳傅良
朝代：宋

以之爲雪耶，雪或墮汙淺。
以之爲玉耶，玉或附旒冕。
春前每嘗試，歲晏不退轉。
悠哉似有道，可與共舒卷。
和張倅唐英詠梅十四首·其三
作者：陳傅良
朝代：宋

因山爲高下，因水爲縱橫。
恣花欲何之，勿撓所性清。
却愁雪太深，瞻言不勝情。
有時亦肯來，當我戶牖明。
和張倅唐英詠梅十四首·其九
作者：陳傅良
朝代：宋

若以色見我，色衰令人忘。
香爲衆妙宗，妙亦不在香。
鄉來芸芸者，自意傲雪霜。
當斯玉立時，曾莫一在旁。
和張倅唐英詠梅十四首·其二
作者：陳傅良
朝代：宋

花芳以養性，花陰以休影。
更欲從旁謀，種秫可半頃。
衝寒時一觴，我醉花獨醒。
醉醒兩相忘，久矣繫歸艇。
和張倅唐英詠梅十四首·其五
作者：陳傅良
朝代：宋

人言物不齊，相較三十里。
以梅等羣芳，何啻隔弱水。
杜陵狀百物，無語可著此。
巡簷索之笑，但不禁冷蕊。
和張倅唐英詠梅十四首·其八
作者：陳傅良
朝代：宋

政應違衆好，可忍負幽探。
以茲落南雅，蜂蝶獨遺憾。
豈無好顔色，一雨竟陳暗。
誰知歲寒姿，可久非可暫。
和張倅唐英詠梅十四首·其六
作者：陳傅良
朝代：宋

駸駸入衰暮，故作不潔清。
美人美無度，可使一國傾。
胡然立林林，夾此東西榮。
對之意自消，令我欲近名。
和張倅唐英詠梅十四首·其四
作者：陳傅良
朝代：宋

我豈愛花者，而獨愛此花。
愛之匪無人，詩且數百家。
前有水邊橫，後有竹外斜。
但作如是觀，桃李亦可誇。
和張孟阜尋梅韵
作者：陳傅良
朝代：宋

平生拙狀物，出語輒自咍。
久欲頌梅花，恒恐累紙寫不該。
羨子年少氣豪敏，詩筒往往歲一來。
語不驚人意不止，筆力待盡千松煤。
我以病驥追霜隼，著鞭不上嗔人催。
置詩太息梅困我，恨不縱斧尋條枚。
嗟乎孤山無人老坡死，水邊竹外誰低徊。
我嘗欲擬禁字體，不道雪月冰瓊瑰。
退藏物後獨笑傲，奄有歲晚多驚猜。
紛紛自謂好顔色，萬彙禿立皆堪哀。
模將此意入詩句，十年未就梅空開。
君詩却怪梅不早，令我內熱紅生腮。
强隨嶮韵終不滿，今年又恐坐看落片飛莓苔。
和張孟阜歲旦韵
作者：陳傅良
朝代：宋

白髮朝看鏡，青燈夜數更。
文章輸善宦，名字誤浮生。
廢學兒鼾睡，安貧婦饁耕。
從今定逢吉，吾已卜先庚。
和張端士初夏
作者：陳傅良
朝代：宋

綠陰四合水迷津，春去雖愁却可人。
無數飛螢窺案帙，有時乳燕落梁塵。
滿塘荷蔭將還舊，試火包香又斬新。
短夜得眠常不足，僧鍾遮莫報昏晨。
和徐叔子勸農韻呈留宰
作者：陳傅良
朝代：宋

親從蓑笠問饑寒，赴愬人人得犯顔。
更向棠陰聊憇茇，要令粒食共鮮艱。
身歸雨露司存後，詩在山川刻畫間。
飽飯之餘能細和，止齋應有幾年閑。
和徐叔子用林宗易韻見示
作者：陳傅良
朝代：宋

相過風雨獨何歟，校酒論文已不如。
方信深交相戀繆，却因衰退更躊躇。
吟生池草書成束，飲落簷花醉墮車。
明日待隨公等去，我頭應始自今梳。
和徐魏叔見寄三絕·其一
作者：陳傅良
朝代：宋

蒲團坐閲歲如梭，不管門前雀可羅。
投贈紵衣纔薄物，道人微笑已嫌多。
和徐魏叔見寄三絕·其三
作者：陳傅良
朝代：宋

獨向心源識背趨，豈於身外較精粗。
凄其下視人間世，朝市區區地一夫。
和徐魏叔見寄三絕·其二
作者：陳傅良
朝代：宋

紈袴何嘗不誤身，梁園金谷草長春。
送將重錦齊三十，笑殺生芻一束人。
和朱宰遊丁園韻
作者：陳傅良
朝代：宋

榆火逢佳節，棠陰接勝遊。
移樽忻及暇，乘屐共尋幽。
日靜竹光合，風喧花氣浮。
主情殊未倦，衰暮爲遲留。
和林宗易上巳韻
作者：陳傅良
朝代：宋

㲇㲇曙鼓五更初，枚數何門可曳裾。
孰與課兒翻故紙，幾曾緣客掃精廬。
常饑未免時中酒，多病安能强著書。
自笑無才供視草，徒勞身後問相如。
和林宗易菊花韻
作者：陳傅良
朝代：宋

一歲所餘秋有幾，重陽偏與老相催。
每憐白髮能長健，雖愛黄花亦懶栽。
好景游從須好友，新詩風味似新醅。
人生適意無過此，恣聽東籬早晏開。
和林宗易雨後韻兼簡沈仲一
作者：陳傅良
朝代：宋

溪山秋色日侵尋，一水循除萬木陰。
幸有新炊送農扈，可無勝踐盍朋簪。
蒲荷綿亙衡從畝，鷗鷺追隨下上音。
寄語北湖休獨自，摩挲周鼎與商鬵。
和林宗簡除夜韵余與宗簡皆病餘而除夜皆賦詩因反前意
作者：陳傅良
朝代：宋

窮懷卿相憂，老作兒女悲。
百爾皆妄想，一粲看新詩。
短長總歸盡，君閲古盛衰。
煌煌五侯家，寬作數世期。
經史或不讀，名字亦奚爲。
茂對乾三陽，靜養月一規。
和林懿仲喜雪韵
作者：陳傅良
朝代：宋

常晹厥咎何，君相疚朝夕。
愧莫慰羣黎，凄其望三白。
是心與天通，昨夜平地尺。
簑笠在東阡，耰耡在西陌。
忍待明年飽，欣及吾事隙。
海宇正無塵，草木亦煥赫。
遥知紫宸朝，千官手加額。
溫綸粲龍光，賀牘交馬跡。
銜枚懸瓠城，仗節居延澤。
獨擁藍關馬，共飯滹沱麥。
更願吾君相，對此念忠赤。
當今挾纊溫，恩意到疆埸。
有士如有年，要豈旦日積。
袁安自甘寢，掃軌無過客。
和樓大防尚書送行韵
作者：陳傅良
朝代：宋

齊年兄弟又齊名，商略行藏共此生。
自昔從君瞻馬首，如今輸我與鷗盟。
讀書松竹交千載，曳履星辰聽五更。
借問塞翁誰得失，諸無一語到留行。
和段仲衡譙樓新軍額二首·其一
作者：陳傅良
朝代：宋

筆落元戎重，詩成坐客新。
譙門雙壯觀，邊將一團春。
夢破盤行玉，名存甕得銀。
衰遲亡補報，著意與民親。
和段仲衡譙樓新軍額二首·其二
作者：陳傅良
朝代：宋

寒消晴後雪，光轉凍前風。
歲已宜麻麥，人猶厭芥菘。
樓頭千里望，筆勢萬夫雄。
及此吾何力，天低露草豐。
和段君仲衡同令嗣天晴少出之作
作者：陳傅良
朝代：宋

文字時高下，功名勢去來。
誰人堪語此，吾道竟懷哉。
携幼安容膝，巡簷笑索梅。
巷門通後圃，今數爲君開。
和汪仲嘉樓大防二尚書賀鄭貴和華文休致韻·其一
作者：陳傅良
朝代：宋

簪笏相摩入殿廬，人皆自笑此區區。
豈無隻字踰華衮，未必千鍾勝飯蔬。
吾見北山多後倦，誰如東里竟先驅。
追隨曳履枌榆社，猶及香山退傅無。
和汪仲嘉樓大防二尚書賀鄭貴和華文休致韻·其二
作者：陳傅良
朝代：宋

巋然名節萬人尊，詩落文昌帝九閽。
耄及衛公還失策，早如疎傅亦傷恩。
華文延閣如今少，神武脩門自古存。
我與東樓最欣慕，掖垣燈火幾同論。
和沈仲一北湖十詠·仰止亭
作者：陳傅良
朝代：宋

可愛南山與北山，北山上有斗芒寒。
碧雲歸盡人何在，更捲珠簾到夜闌。
和沈仲一北湖十詠·北湖
作者：陳傅良
朝代：宋

北湖只隔嶺頭雲，誰在湖邊問訊人。
若得小舟通我過，雨晴須破半時辰。
和沈仲一北湖十詠·宜雨亭
作者：陳傅良
朝代：宋

看花只爲雨愁人，一片纔飛減却春。
獨此得春無盡藏，每於愁外見精神。
和沈仲一北湖十詠·楚頌亭
作者：陳傅良
朝代：宋

紛紛萬木盡西風，獨立霜林我御冬。
滓畔無人誰著語，止齋但護紫泥封。
和沈仲一北湖十詠·穆波亭
作者：陳傅良
朝代：宋

一年曾得幾番圓，恨不驂鸞上廣寒。
占得波光須細翫，恰聞滄海已狂瀾。
和沈仲一北湖十詠·粹白堂
作者：陳傅良
朝代：宋

欲來花底竟差池，我有佳名誰與歸。
翌日看花天一色，狐裘猶自織寒機。
和沈仲一北湖十詠·萱竹堂
作者：陳傅良
朝代：宋

萱草須鋤莫放深，竹須剪伐待成林。
一花一葉皆相附，要使兒孫識此心。
和沈仲一北湖十詠·葯房
作者：陳傅良
朝代：宋

平平下語及雲管，學到詩人豈不難。
莫似□人大芳潔，湘波千古訴椒蘭。
和沈仲一北湖十詠·豫章閣
作者：陳傅良
朝代：宋

人去岷峨水自流，豫章三字竟沈浮。
懷人好上層樓看，木落山寒不肯秋。
和沈仲一北湖十詠·遲客臺
作者：陳傅良
朝代：宋

借無舟楫亦褰裳，目斷蒹葭水一方。
今夜不來同剪韭，隔山明日事茫茫。
和沈守持要觀潮閣留題
作者：陳傅良
朝代：宋

畢生欲賦觀潮閣，立盡斜陽倦復還。
一日江山蒙筆力，百年名字滿人寰。
郡從晉宋風流後，詩到蘇黄伯仲間。
向去摩挲看石刻，誰知功在十年閑。
和沈守持要題謝公樓額
作者：陳傅良
朝代：宋

危樓何在水雲中，穿市牙旗退自公。
閑作此來橫笛夜，愛看人醉落帆風。
歡呼夾道江聲合，硬語蟠空客技窮。
姓字從今聯沈謝，不知千古更誰同。
和沈帥持要張漕季長韵二首·其一
作者：陳傅良
朝代：宋

欲杭一葦近聲光，恨不先期燕子凉。
舊學甘盤聊此日，倦游司馬尚他鄉。
別從滄海山橫斗，來自岷峨水濫觴。
不謂偶成三楚客，得爲蘭杜附諸香。
和沈帥持要張漕季長韵二首·其二
作者：陳傅良
朝代：宋

麾節元戎祖席光，晚風吹雨借初凉。
師傳問訊誰書院，石刻摩挲是道鄉。
聞有先聲來召馹，想無後會到流觴。
路朝正設橫經席，冊府重紬辟蠹香。
和王教授謙叔述郡圃韵
作者：陳傅良
朝代：宋

守邊豈無事，治圃亦有說。
朝看士飲羽，暮與客投轄。
且以示多暇，且以勞同列。
我生腸九回，世故肱三折。
環堵僅尋丈，短亭聊歲月。
忽蒙當宁記，濫補專城缺。
區區自米鹽，在在欲黼黻。
矧惟有茲山，未省從何月。
張羅上空庭，尋斧及勁節。
舊觀誰緝熙，新思蓋綿蕝。
幸方一小治，尚可六太息。
胡然召南人，而驟歌所茇。
和莘叟兄詠張子房韻
作者：陳傅良
朝代：宋

不緣多病遽懷安，閲盡人間萬事難。
謾以笑談分楚漢，竟將功業付蕭韓。
和蕭俊仲司法詠譙樓新軍額韵
作者：陳傅良
朝代：宋

海濱驅馬過湘濱，喜及今春憶舊春。
公燕有時令市酤，村舂不繼待炊新。
嚴城鼓角留三字，當代衣冠第一人。
看取吾民繇此去，萬家雞犬永無塵。
和謝倅見贈生日二首·其一
作者：陳傅良
朝代：宋

朝天冠佩幾千員，熟數東州未乏賢。
若論中原舊文物，蒲輪應合聘高年。
和謝倅見贈生日二首·其二
作者：陳傅良
朝代：宋

獨醒長愛衆歡酣，酸苦隨人却嗜甘。
好客不知彈劍鋏，聞公風味可無慚。
和趙帥壽張漕韵二首·其一
作者：陳傅良
朝代：宋

但得桑麻徧楚間，此心不在大夫環。
落花流水深春好，畫戟清香永日閒。
英簜偶來成勝賞，萱庭孰與奉慈顔。
正應得句尤奇傑，可繼淮南大小山。
和趙帥壽張漕韵二首·其二
作者：陳傅良
朝代：宋

使者耕時出省春，聯翩珠玉又前陳。
先聲所暨摇山嶽，落筆相豪泣鬼神。
嘉與九城俱晏粲，訖無一事尚棼泯。
獨慚衰惰歸何晚，亦著中間作廩人。
和郡守沈持要賞柑之什三首·其一
作者：陳傅良
朝代：宋

滄海無波日萬艘，山農囷廩自相豪。
爭看紫橐行阡陌，可對黄甘負酒醪。
曲水一觴隨意集，成都千騎最頭遨。
風流儒雅誰公似，增得東嘉地望高。
和郡守沈持要賞柑之什三首·其三
作者：陳傅良
朝代：宋

仰止苕溪近一艘，幾年猶未識人豪。
黄堂爲客知何夕，白髮從公飲此醪。
四海衣冠多後進，兩朝几杖舊同遨。
令人仰視冥冥翮，不道微風燕雀高。
和郡守沈持要賞柑之什三首·其二
作者：陳傅良
朝代：宋

東都門外問征艘，去國身輕亦太豪。
誰可對床聽夜雨，自於同社燕春醪。
不知溫詔從天下，又罷幽尋與世遨。
從此宜休堂下夢，顧瞻松柏爲誰高。
和陳仲石韵
作者：陳傅良
朝代：宋

久矣懷相與，翩然喜見臨。
清風生案□，短日過牆陰。
王事何時暇，神州半陸沉。
諸公宣力去，伴我水雲深。
哭呂伯恭郎中舟行寄諸友
作者：陳傅良
朝代：宋

去年上溪船，落日建安旐。
今年上溪船，濡露金華草。
當代能幾人，胡不白髮早。
念昔會合時，心事得傾倒。
倚廬魚鼓夜，聯轡鷄人曉。
遐搜接混茫，細剖入幽眇。
挹注隘溟渤，扶携薄穹昊。
斯文何契闊，之子復凋槁。
百年在無窮，寥廓一過鳥。
家人徵舊聞，學者拾餘稿。
區區存萬一，散逸誰可保。
君看魯論上，彭壽顔回夭。
于今懸日月，豈必言語好。
儻無後來者，泯沒秋毫小。
南浮吳蜀會，北顧關河杳。
懷哉各努力，人物古來少。
哭呂大著至明招寺簡潘叔度
作者：陳傅良
朝代：宋

小雨崇朝過，深秋薄海清。
故人期不至，喬木眼偏明。
欲往還何日，堪論久此情。
侯芭幸無恙，應就太玄名。
喜雨
作者：陳傅良
朝代：宋

天顧於人略有情，片時收盡越山青。
老農望外扶犂立，倦客愁邊擁被聽。
塵翳欲清閶闔道，井花已上轆轤亭。
冥冥直待黄梅熟，未要風池看約萍。
嘗語客蓴鱸橙蟹的對或言今年斗門堅寒故蟹不上又今秋風急鱸魚亦鮮余發一笑因成二十八字
作者：陳傅良
朝代：宋

蓴鱸有玉西風急，橙蟹無金東海深。
祇爲酒醒愁夜永，二蟲得失我何心。
因客說秋秫水傷復用前韻
作者：陳傅良
朝代：宋

風鱠不須鹽豉好，霜螯須著酒船深。
無由種秫求旁舍，旁舍秋螟已蠹心。
壽叔祖母
作者：陳傅良
朝代：宋

三陽昨夜轉洪鈞，鳳曆今年又紀寅。
再拜與君觴壽母，更生猶我面先人。
兒孫夾侍渾忘數，梅柳前陳不記春。
從此常爲湯餠主，賸看諸婦抱麒麟。
壽潘省之
作者：陳傅良
朝代：宋

泛水淺紅荷十里，蔽雲濃綠木千章。
旁無俗子山居巷，中有臞仙一瓣香。
今夕還知是何夕，吾鄉終勝似他鄉。
雙鳬便合青冥上，笑看兒孫樂未央。
壽薛象先
作者：陳傅良
朝代：宋

蕭然山澤一臞仙，故被聲名絆俊躔。
祇爲春秋同社燕，遂歸風雨對牀眠。
中年曾未鬚眉白，盡日全無車馬喧。
我有壽觴誰與共，會昌湖上釣魚船。
夢人誦詩覺省數句足成一首
作者：陳傅良
朝代：宋

三人共一被，寒夜爭抽牽。
一人耻不讓，起坐遲朝暄。
明朝復雨雪，忍豈無春妍。
四時各天運，二人正鼾眠。
天台王子木解官長樂見訪
作者：陳傅良
朝代：宋

夜深擘荔真愁絕，春淺傳柑更惘然。
世事愛來欺兩鬢，人生堪得別多年。
琢冰積雪江湖阻，樹羽崇牙日月懸。
此理倉茫君勿問，明朝且莫刺歸船。
夷門歌送德脩還闕
作者：陳傅良
朝代：宋

萬古江入海，吳蜀有不通。
不通誰使然，人自爲異同。
昔在李孟錢，士各懷土封。
靜言彼何尤，亦各徇所忠。
恭惟宋受命，三姓皆朝宗。
斯文已百年，名世纔數公。
眉山與金陵，柰何不相容。
大雅如關洛，亦復互詆攻。
朋分文字間，禍起師友中。
四郊忽戎馬，塵滿夷門宮。
往事已覆轍，後事如飄蓬。
一飯忘苦饑，一褐忘苦冬。
身謀每不長，王事靡有終。
有客獨惻惻，萬里興深衷。
相過話離合，歷歷繇熙豐。
我久世慮薄，念之涕無從。
貧賤將安歸，功名在其逢。
有能用斯人，可使百阻空。
西人不爲西，東人不爲東。
奉和周蕃伯用王道夫韻二章見寄·其一
作者：陳傅良
朝代：宋

森森萬木一精廬，黄卷青燈自卷舒。
却肯追隨三舍遠，不論聞問十年疎。
遺賢公已長懷玉，老圃吾方欲荷鋤。
安得謝巖題壁處，一尊相伴看芙蕖。
奉和周蕃伯用王道夫韻二章見寄·其二
作者：陳傅良
朝代：宋

論定千年後，心寬萬事平。
吾方慚鼠伎，安敢道鴻冥。
門戶雖入境，溪山亦世情。
半天喬木立，盡日好禽鳴。
奉陪王德脩登觀海閣兼呈邑宰劉伯協
作者：陳傅良
朝代：宋

觀潮閣在東溟上，有客來登自華陽。
不道雪山通老柏，却看朝日上扶桑。
勝游氣合南三郡，妙畫家傳晉二王。
後會不知誰與繼，爾江吾海永相望。
始生七章章八句上皇子嘉王生辰·其一
作者：陳傅良
朝代：宋

生爲帝子貴，本自歷數歸。
歷數萬億年，帝子壽無期。
今夕果何夕，欲頌皆贅辭。
但願王此心，無忘始生時。
始生七章章八句上皇子嘉王生辰·其七
作者：陳傅良
朝代：宋

詩人誦稷功，造周本岐嶷。
首言民初生，次及稷誕彌。
民命繫於稷，此語非夸毗。
末僚甚拳拳，所愧無周詩。
始生七章章八句上皇子嘉王生辰·其三
作者：陳傅良
朝代：宋

入均此生爾，王生樂無涯。
如將與人同，請自今夕推。
奉觴一何多，于以介壽祺。
王其敬舉觴，一念周八維。
始生七章章八句上皇子嘉王生辰·其二
作者：陳傅良
朝代：宋

王看松柏萌，未具葉與枝。
沖然一點春，其大可十圍。
云胡間不茂，爲失雨露滋。
乃知生意同，其異各所罹。
始生七章章八句上皇子嘉王生辰·其五
作者：陳傅良
朝代：宋

吾方貴吾生，相彼多阽危。
豈伊天地公，而獨及我私。
於焉識仁端，一物豈忍遺。
當思宇宙間，壽域咸熙熙。
始生七章章八句上皇子嘉王生辰·其六
作者：陳傅良
朝代：宋

獵人愛麛麌，漁人愛鯤鮞。
萬物欣自遂，况也民秉彜。
家有舉桉婦，人有譍門兒。
王心至於此，壽不數耆頤。
始生七章章八句上皇子嘉王生辰·其四
作者：陳傅良
朝代：宋

百鼎羅珍羞，世豈無調饑。
錦綺爛盈門，藍縷還誰衣。
龍樓近日月，茅舍或不支。
三宮子孫孫，亦有孤與嫠。
孝宗皇帝挽詞五首·其一
作者：陳傅良
朝代：宋

九廟威靈遠，三宗德業尊。
謳歌思藝祖，曆數在神孫。
欲返皇圖正，先推帝繫恩。
諸儒議東嚮，此意定初元。
孝宗皇帝挽詞五首·其一
作者：陳傅良
朝代：宋

藝祖開皇極，何心畀後昆。
天將翊堯運，世復見湯孫。
武接規模在，仁追典則存。
煌煌宋宗社，永永配乾坤。
孝宗皇帝挽詞五首·其三
作者：陳傅良
朝代：宋

神機規禹迹，鬼膽破胡兒。
大號初歸我，成功少待時。
鞬櫜懷不滿，簞食問何遲。
河洛空遺恨，年年上玉巵。
孝宗皇帝挽詞五首·其三
作者：陳傅良
朝代：宋

豈以崇高極，能忘凜凜憂。
衣更三澣舊，費爲十金休。
熊館無秋獵，期門絕夜遊。
恭惟懷顯德，真可締孫謀。
孝宗皇帝挽詞五首·其二
作者：陳傅良
朝代：宋

但謹雞鳴問，何知鶴髮侵。
石經方典學，盟載更關心。
四海堯喪畢，三年舜慕深。
匆匆付神器，長樂尚沾襟。
孝宗皇帝挽詞五首·其二
作者：陳傅良
朝代：宋

深衷何自見，寬詔不勝書。
當宁延方岳，逢人問里閭。
歲爲周委積，家被漢蠲除。
巷哭彌天遠，長江淚不如。
孝宗皇帝挽詞五首·其五
作者：陳傅良
朝代：宋

不作脩齡夢，天乎詎可諶。
白雲新厭世，黄屋舊非心。
德業成千古，閭閻寢八音。
烏號在何許，霜重越山岑。
孝宗皇帝挽詞五首·其五
作者：陳傅良
朝代：宋

群才何輻輳，聖度似天寬。
清蹕留儒館，黄金散將壇。
風雲一語合，日月萬人看。
攀附今無路，哀摧壯士肝。
孝宗皇帝挽詞五首·其四
作者：陳傅良
朝代：宋

好學元無斁，忘疲晚有加。
明謨宗六藝，妙用合三家。
照映天經緯，流傳士齒牙。
奎文尊閣處，更合榜重華。
孝宗皇帝挽詞五首·其四
作者：陳傅良
朝代：宋

貞觀真英主，三王合庶幾。
此時生後聖，端欲踵前徽。
濟世功何異，除凶志偶違。
辛勤三十載，十漸更無譏。
寄九江宋居士
作者：陳傅良
朝代：宋

篋中每閲所藏書，長憶瀟湘九宛餘。
一別十年身尚健，恨無飛羽過匡廬。
寄僧嗣清
作者：陳傅良
朝代：宋

衡陽傑閣宵人記，淮右豐碑刺史書。
永已橋山藏劍佩，空餘雲漢照林廬。
河圖萬古陳東序，汗簡諸儒校石渠。
誰道幽深窮衲子，乞錢買石更崎嶇。
寄林宗大
作者：陳傅良
朝代：宋

春已無情雨妬花，病還妬客到花家。
今當未雨纔身健，杖策來看半吐葩。
寄謝懷英高士
作者：陳傅良
朝代：宋

聞君已得歸山請，顧我方當絕跡時。
欲葺止齋猶未就，篋中應有草堂資。
寄謝景英參議
作者：陳傅良
朝代：宋

故人不見吾何適，欲見其人已異鄉。
魂夢半年皆草草，鬢毛一別益蒼蒼。
籌邊淮海何遲暮，乘障湖湘亦阻長。
及此居閑宜問訊，題書須待滿林霜。
寄陳同甫
作者：陳傅良
朝代：宋

古來材大難爲用，納納乾坤著幾人。
但把雞豚燕同社，莫將鵝鴨惱比隣。
世非文字將安托，身與兒孫竟孰親。
一語觧紛吾豈敢，祇應行道亦酸辛。
寄陳同甫生日
作者：陳傅良
朝代：宋

南國雨初潤，西風水微波。
持酒欲勸君，奈此道阻何。
天地自久長，日月良蹉跎。
志士惜少年，用意矢靡他。
豈無文字功，百代名不磨。
胡然朝攬鏡，夜起瞻星河。
思婦視貞操，驕人視勞歌。
曾微强飯書，覆出爲詆訶。
永懷姑射神，尸居養天和。
下視塵冥冥，鴻鵠謝網羅。
身將世誰親，得孰與喪多。
請君以尊生，我亦以養痾。
寄題翁誠之慈溪縣尉廳無我亭
作者：陳傅良
朝代：宋

星月明當戶，烏鳶下傍人。
小亭長獨立，通國自相親。
置尉緣求盜，居官已喪真。
須知三尺外，敲榜亦深仁。
寄題薛象先新樓
作者：陳傅良
朝代：宋

矮簷風雨送蝸牛，有客來誇百尺樓。
闔郡臺池皆下瞰，背城湖海亦全收。
清時未放徒高卧，半世何爲故倦遊。
解盡橐金君計决，月明長笛起漁舟。
寄題陳同甫抱膝亭
作者：陳傅良
朝代：宋

稻粱不難謀，軒冕亦易得。
胡爲抱膝翁，惻惻復惻惻。
秋風墮碧梧，鳳鳥去無迹。
愁吟草際蛩，兒女淚盈臆。
忽然一長嘯，孤響起空寂。
令人識雅頌，一唱三嘆息。
室廬在路傍，耕鑿在民籍。
行人聽笑語，稚子共眠食。
讀書果何罪，鬚髮又半白。
此意太勞勞，此身長抑抑。
抱膝且不可，出門更何適。
但勿問門外，蓬蒿若干尺。
寒食早起圍爐中戲和林宗易韻二首·其一
作者：陳傅良
朝代：宋

疊帳重裘更怯風，絕憐寒食到匆匆。
一春不見花開落，但說栽花費幾工。
寒食早起圍爐中戲和林宗易韻二首·其二
作者：陳傅良
朝代：宋

春工偏以速爲神，誰管沉痾未覺春。
禁得春寒長恣賞，甘心輸與少年人。
寶壇寺和林宗易韻
作者：陳傅良
朝代：宋

夢回齒頰自天香，何必招魂怨渡湘。
少待精廬天向曉，有來嘉客歲爲常。
雲山鎮壓魚蝦市，煙雨莊嚴橘柚鄉。
最好題名雙石闕，可題周曆萬年長。
小詩爲張漕壽
作者：陳傅良
朝代：宋

皇華散作九州春，老穉□□夾道陳。
韓子莫愁今夕雨，甫侯元是此山神。
我雖載酒□□算，孰與將詩附不泯。
他日中興編小雅，若論孝友更誰人。
己未上巳清明
作者：陳傅良
朝代：宋

霖霪故作落花天，佳節重重倍悵然。
雖有庭除臨曲水，更無尊俎試新烟。
酴醾雅欲延春賞，杜宇還能破晝眠。
頼得二昆同一客，蕨芽蒲笋短檠邊。
己未生朝謝莘叟兄送梅·其一
作者：陳傅良
朝代：宋

無歲探梅不恨遲，緝齋今送兩三枝。
也知造物多生意，亦爲畸人解笑頤。
壬子恰同身墮地，庚申還值國開基。
數家誇道明年好，好在長貧誦繫辭。
己未生朝謝莘叟兄送梅·其二
作者：陳傅良
朝代：宋

莫笑栽培日月遲，待看老幹及孫枝。
天將臈去春回首，人與花同雪滿頤。
萬里隴頭空故蹟，孤山籬落但餘基。
至今佳句無人繼，誰與招魂著楚辭。
庚子除夜有懷
作者：陳傅良
朝代：宋

老盆自酌共誰歌，嘆息其如此夜何。
已覺二毛嗔婦問，可堪一飯患兒多。
關河滿眼風塵在，天地藏身歲月過。
事業文章吾所畏，東陽人亦卧巖阿。
庚申上巳
作者：陳傅良
朝代：宋

何事□□□，天低雨露慳。
一□遺晚□，百感又春關。
墨客山陰竹，騷人洧外蘭。
誰知千古意，不在□游間。
廷植姪得男朱文昭寄詩於湯餠集即席和韻
作者：陳傅良
朝代：宋

喜說徐卿得二雛，吾家波及亦君餘。
青衫手板宜從此，斷簡家藏莫付渠。
但欲健如黄犢走，不妨錯寫弄麞書。
更看湯餠頻頻供，笑索梅花到歲除。
張冠卿以前詩懷哉各努力人物古來少之句爲十詩見寄次韵奉酬·其一
作者：陳傅良
朝代：宋

明月不可涴，有時障氛霾。
芙蕖生淤泥，豈必所處佳。
老子苦鍊藏，釋氏多遣排。
如欲盡物累，自古誰好懷。
張冠卿以前詩懷哉各努力人物古來少之句爲十詩見寄次韵奉酬·其一〇
作者：陳傅良
朝代：宋

子歌我三嘆，我和子一笑。
方期俗耳合，勿與知音道。
頗聞古韶卷，不落人間調。
悲歌泣鬼神，妙語無餘少。
張冠卿以前詩懷哉各努力人物古來少之句爲十詩見寄次韵奉酬·其七
作者：陳傅良
朝代：宋

秦人弊申韓，亡梁以崇佛。
六經獨何罪，莽亦竊大物。
堪嗟二百年，吾道功第一。
熙豐餘論在，河洛諸賢沒。
張冠卿以前詩懷哉各努力人物古來少之句爲十詩見寄次韵奉酬·其三
作者：陳傅良
朝代：宋

冥心觀宇宙，孰是同與各。
夜旦無反惡，日出星河落。
此有齊人瑟，彼有荆人璞。
嗟余耳目短，豈故重然諾。
張冠卿以前詩懷哉各努力人物古來少之句爲十詩見寄次韵奉酬·其九
作者：陳傅良
朝代：宋

江梅歲已過，燕子春又來。
不愁吾鬢霜，所恨此志灰。
扶桑焞焞明，閶闔蕩蕩開。
欲往豈不可，致遠非駑駘。
張冠卿以前詩懷哉各努力人物古來少之句爲十詩見寄次韵奉酬·其二
作者：陳傅良
朝代：宋

連楹著胡椒，環堵誅蒿萊。
節士亦良苦，乃築懷清臺。
世故何浩蕩，人心亦崔嵬。
之子訪田舍，厥繇安在哉。
張冠卿以前詩懷哉各努力人物古來少之句爲十詩見寄次韵奉酬·其五
作者：陳傅良
朝代：宋

說合何必然，金化黄河塞。
真然說不合，千鈞等蟬翼。
纍纍近丘墓，浩浩古載籍。
崎嶇蓋天意，解后匪人力。
張冠卿以前詩懷哉各努力人物古來少之句爲十詩見寄次韵奉酬·其八
作者：陳傅良
朝代：宋

澶淵竟要盟，老萊氣安吐。
韓范猶自憐，不遂臣西虜。
人材繫其逢，事業隨所附。
千載有南董，何啻今視古。
張冠卿以前詩懷哉各努力人物古來少之句爲十詩見寄次韵奉酬·其六
作者：陳傅良
朝代：宋

我友天下士，逝者八九人。
非無新造交，亦有久故親。
可與共安利，未可同隠淪。
欣然得一箇，迴首終酸辛。
張冠卿以前詩懷哉各努力人物古來少之句爲十詩見寄次韵奉酬·其四
作者：陳傅良
朝代：宋

朝雞警冠劍，巷犬吠村塢。
胡然子列子，越在鄭東甫。
永懷王黍離，莫與戍申許。
雞犬各有役，人亦宜自努。
張漕行部過湘岸有作因次其韵
作者：陳傅良
朝代：宋

春晚得新霽，草木日夜綠。
陽光初蔽虧，野暝或單復。
美人浮湘波，領此入蓬屋。
故放歸帆遲，更呼漁火續。
窮探物精華，盡付詩凡目。
憶昨欣晤對，令我忘休沐。
劇談酒行希，危坐兵衛肅。
相思正倚樓，所寄忽累幅。
瑰辭堪買貧，軼韵和難屬。
自從楚騷興，悲些逮差玉。
後來數唐人，欵乃巖隈宿。
世無梁昭明，斯文又誰錄。
張端士以詩送蘭蕙因和其韻
作者：陳傅良
朝代：宋

暮春堂上抱天和，時啟柴扉與客過。
客有可人須語似，新篁來看玉森羅。
從徐一之覓菊·其一
作者：陳傅良
朝代：宋

我欲作亭題獨立，苦無翠蓋著金錢。
園林百輩皆名勝，爲趁西風乞冗員。
從徐一之覓菊·其二
作者：陳傅良
朝代：宋

土盆瓦斛空中久，羞見重陽插滿頭。
寄向柁樓煩送似，芼鱸齏蟹待新篘。
從族叔覓老桂
作者：陳傅良
朝代：宋

他山有桂老鬅鬆，好植梅旁伴槁容。
著我對吟前赤壁，乞君分與左青龍。
踰牆之樹宜無取，益屋於東本不凶。
恭想短章蒙一笑，便呼鉏钁破苔封。
悼劉謙之知錄
作者：陳傅良
朝代：宋

海內多吾友，飄零今幾人。
相忘尤墮淚，欲誄輒傷神。
才力矜餘地，心期耻後塵。
溘然無一語，愁殺白頭親。
悼林仲逸縣尉
作者：陳傅良
朝代：宋

家故書千卷，生纔試一斑。
賞音殊不少，筮仕獨何艱。
松菊將身隠，蘋蘩忽涕潸。
幸哉賢玉潤，有誄不容刪。
悼楊休甫
作者：陳傅良
朝代：宋

袖手旁觀一世餘，元非親物亦非疎。
酒邊每事如人意，燈下通宵讀我書。
學到莊騷纔止此，生逢周漢定何如。
西州相識無遺恨，獨恨無從摻子祛。
悼濟陽夫人
作者：陳傅良
朝代：宋

久接江山境，曾論子姓文。
於焉觀內則，可以繼前聞。
榛栗嚴賓豆，蘋蘩潔祀芬。
有人言不朽，片石合摩雲。
悼翁仲立達州·其一
作者：陳傅良
朝代：宋

憶昔看封事，令人激懦衷。
邊籌皆破的，硬語更盤空。
晚亦通家好，居然與衆同。
行藏嘗論定，誰假一帆風。
悼翁仲立達州·其二
作者：陳傅良
朝代：宋

淮幙何多譽，巴城僅一麾。
最書膚使上，好語近臣知。
篳路江山久，維舟日月遲。
空懷歸報牘，不逮勞還時。
悼蔣昇仲承事
作者：陳傅良
朝代：宋

扁舟來徃適吾真，却笑旁觀道隠淪。
三釜豈無兒可就，百年要與酒相親。
賸栽梅竹皆緣客，晚得冠裳不語人。
試向南塘問漁牧，定於此老亦沾巾。
憶筇杖
作者：陳傅良
朝代：宋

岷峨山下筇竹杖，危者使安衰可壯。
秦皇漢武窮兵不可得，我獨得之今丞相。
前年有旨還故園，其冬急召朝日邊。
半歲驅馳數千里，頼有此杖常扶顛。
倉黄又別脩門去，私室無人謹呵護。
夜半雷霆下取將，兒叫妻啼留不住。
我聞丞相下峽時，一物無有杖自隨。
屬當晏朝立仗久，憐我弱脛疲坳螭。
如今步屧隨衰草，十步趑趄九步倒。
假如杖在欲用之，山精海怪震怒亦不保。
君不見杜陵桃竹欹，常恐失之君山湖上之風波。
梓潼使君之贈尚爾耳，况自丞相還如何。
懷同舍石天民編脩
作者：陳傅良
朝代：宋

山陰不得見，見期在東陽。
東陽忽歲華，欲往又阻長。
貽書輒無報，有便復寄將。
以君懶於書，我豈望得當。
永懷十年別，動止曾莫詳。
君貌今何如，孰與我老蒼。
就使白髮同，脚力誰弱强。
日飯米多少，飲酒可幾觴。
尚能甘寢耶，比之昔對床。
嫂氏亦晚景，吾婦伯姊行。
爲君過客頻，膏沐當不常。
有兒若干人，已未勝冠裳。
但要能譍門，勿問鄙與臧。
一紙細說似，慰此遥相望。
末乃及田舍，何有還何亡。
丞郡祿已厚，豈不可小康。
憶昔夜夢君，託交少年場。
竦身而掀髯，眸子烱烱光。
依然論時事，悲壯淚以滂。
我方閉門嬉，謁至即暫忙。
婆娑松竹下，細數秋葉黄。
舊志益凋落，羣書半遺忘。
請君勿他及，却使我意傷。
懷寧國守鄭少卿景望
作者：陳傅良
朝代：宋

一日一度過短牆，三日風雨撓我觴。
天球河圖在東序，保障繭絲分晉陽。
我欲從之苕水遠，搔首不見月滿廊。
笑看兒女羅列拜，老人星下燒夜香。
懷歸丐祠
作者：陳傅良
朝代：宋

久矣懷歸曷月哉，冠纓吾欲濯吾埃。
天寒病馬尚遠放，日夕罷牛宜下來。
名家翰墨書還蠹，蓋世功名骨已苔。
孰與東籬訪黄菊，柴門終不爲人開。
戊午壽國舉兄
作者：陳傅良
朝代：宋

一母分身四白頭，從今家事付兒流。
只須老草供觴味，乍可婆娑伴釣遊。
勞世萬人輸暇日，好天一雨薦新秋。
平章何物宜爲壽，三十餘年晏子裘。
戊申臘桂陽喜雪
作者：陳傅良
朝代：宋

月不能明雨却稀，山容野色夜輝輝。
清霄下際雙瓊闕，仙仗前驅萬玉妃。
亙古嶺旁冬不到，從今湖外歲無饑。
來年此日吾何適，蓑笠寒江一釣磯。
或以詩送來禽次韻奉酬·其一
作者：陳傅良
朝代：宋

連年栽樹未成陰，赬實堆盤慰我心。
手把新詩堪永日，休誇法帖送來禽。
或以詩送來禽次韻奉酬·其二
作者：陳傅良
朝代：宋

隔水佳人久不逢，祇應我懶或君慵。
感時相饋情何厚，却說雲泥笑殺儂。
戲題止齋叢石
作者：陳傅良
朝代：宋

雖無壁立翠琅玕，聊當庭前犢鼻裩。
我亦聞之方伎者，衆山皆大小爲尊。
折子明提刑自湘中以詩問訊用韵酬之
作者：陳傅良
朝代：宋

久立天涯詠式微，胡然華髮尚□□。
□□□望歸簪履，便冀君恩到蓋帷。
當世豈無君子論，□□□□□人詩。
湘中一似桐鄉好，安得扁舟著釣絲。
招徐居厚
作者：陳傅良
朝代：宋

老來却憶少相過，別自何年白髮多。
山葉抱蟬蟲吊夜，去看滄海壯秋波。
招隠二首·其一
作者：陳傅良
朝代：宋

將子無登山，山上岡復岡。
朝爲朱陽煒，暮作陰飈凉。
磴滑幽鳥啼，林深山鬼翔。
子兮何所求，樂此魑魅鄉。
國人佇齊軾，吾黨多魯狂。
望子子不來，翠袖天風揚。
緇塵擺落盡，幽願次第償。
焦䳟入冥雲，蟣虱寬貝陽。
子兮竟誰從，獨樂無已康。
豈其羊之饑，而可穀與臧。
招隠二首·其二
作者：陳傅良
朝代：宋

將子無涉水，水深下無極。
鯈魚舞浮陽，螭首闖陰碧。
弱去一羽沉，惡來萬波激。
子兮何所求，快此蛟涎滴。
議諫起陽城，拾遺招李渤。
望子子不來，羊裘號逋客。
踞坐山石麤，晞髮朔風疾。
亂流兩白足，何日踔疎逸。
子兮寧不悲，饑氓俟唐稷。
豈其洛之涯，而可溫與石。
挽劉端木司戶
作者：陳傅良
朝代：宋

十年共語昨來非，長憶初年握手時。
身世自憐心炯炯，功名猶恐論卑卑。
民彝亙古非蕪沒，學者如公好器資。
緩轡徐行逢九軌，可堪倏忽九原悲。
挽劉茂實和州
作者：陳傅良
朝代：宋

欲課民庸元道州，欲評人品馬少游。
居無一事可切齒，薦有三公方掉頭。
送公歷陽令我愁，目斷賓鴈書沈浮。
識與不識涕淚流，人世安用須封侯。
挽包顒叟·其一
作者：陳傅良
朝代：宋

樵牧常事席，篇觴早策功。
有懷隨事見，不耻與人同。
我故奇諸子，年來識此翁。
待看稽古力，喬木已悲風。
挽包顒叟·其二
作者：陳傅良
朝代：宋

翁子看時輩，平生不妄賢。
獨於公有誄，惟恐世無傳。
他日須深刻，吾詩可附聯。
草黄松柏禿，名與石巋然。
挽吳明可給事·其一
作者：陳傅良
朝代：宋

諸老俱淪落，流風日轉移。
獨懷憂國意，長說渡江時。
姓字誰如此，功名早不疑。
却收湖海氣，燕坐雪垂頤。
挽吳明可給事·其二
作者：陳傅良
朝代：宋

憶上諸生謁，公方薄恙侵。
欣然蒙絮帽，恨不醉花陰。
自說看人熟，相期晚歲深。
半天蒼嶺雪，回首爲沾襟。
挽周宣義
作者：陳傅良
朝代：宋

無酒澆陳草，將詩刻隧碑。
遺名從此在，真意竟誰知。
教子還餘事，周人亦有時。
憶嘗從夜話，欲去更遲遲。
挽婺女何茂宏
作者：陳傅良
朝代：宋

勸駕嘗連萼，應門忽二毛。
竟於時不偶，吾更晚相遭。
宿草堪揮淚，豐碑忍泚毫。
送車今幾兩，誰最戀綈袍。
挽宋巖老參議·其一
作者：陳傅良
朝代：宋

居然是是亦非非，錯處稠中定不疑。
萬事過人旁袖手，一生從衆自觀頤。
肯爲壯縣雖嘗試，略見周行已逆知。
盡日杜門佳客至，小槽親校酒醇漓。
挽宋巖老參議·其二
作者：陳傅良
朝代：宋

少小修藏近市朝，亦非著意混漁樵。
不爲禦寇猶爭席，好說淵明更折腰。
一飯重違凡子約，千金終却故人招。
送車幾兩交相唁，我獨難忘最久要。
挽尤延之尚書·其一
作者：陳傅良
朝代：宋

自爲師說竟誰宗，每事持平屬此翁。
有志政須名節是，斯文非獨語言工。
要令舉世人材出，合在前朝行輩中。
安得長年留把柁，後來各與一帆風。
挽尤延之尚書·其三
作者：陳傅良
朝代：宋

向來諸老獨巋然，羸不勝衣萬事便。
燈下細書批敕字，雪邊先著趁朝鞭。
豈應無故令身健，却止功名與世傳。
遺奏定留封禪藁，憑誰吹送九重天。
挽尤延之尚書·其二
作者：陳傅良
朝代：宋

宿留江湖長子孫，行藏節節耐人看。
及爲侍從身垂老，欲試平生事轉難。
書就僅題前太史，功成方記舊甘盤。
令人長恨經綸意，歷事三朝見一斑。
挽尤延之尚書·其四
作者：陳傅良
朝代：宋

壯歲從游兩鬢霜，重來函丈各堪傷。
那知卒業今無及，極悔論心昨未嘗。
相約歸期須次第，獨存病骨更凄凉。
他年頼有門生記，託在碑陰永不忘。
挽張子由母
作者：陳傅良
朝代：宋

又是君王上玉巵，未央雨露湛垂垂。
版輿此去還無恙，芝檢重來更不疑。
四世團欒能有幾，百年澌盡亦堪悲。
里中諸母今誰在，聽說承平祐聖時。
挽張春卿尚書·其一
作者：陳傅良
朝代：宋

懷抱今遺直，身名古象賢。
路車陳左塾，笙磬在東懸。
再世星辰上，三年雨露邊。
崎嶇空老去，有識共潸然。
挽張春卿尚書·其二
作者：陳傅良
朝代：宋

論建回天力，生平與衆同。
居常焚諫草，人自避乘驄。
朝譽多張仲，家聲近魯公。
挽辭吾不愧，收入汗青中。
挽張材卿知郡
作者：陳傅良
朝代：宋

貂蟬不逮老端明，世濟誰如好弟兄。
能著青衫偕計吏，却將白髮去邊城。
夜魂俄斷凝香寢，秋淚仍兼曳履聲。
萬石君家同一傳，嗣書應更有公卿。
挽彭通直
作者：陳傅良
朝代：宋

前輩如同郡，流風僅幾人。
不令兒巧宦，所尚世清貧。
及老猶書卷，通班但幅巾。
吾銘雖未就，鄉譽勝堅眠。
挽新昌呂脩職·其一
作者：陳傅良
朝代：宋

頃作庵廬客，看公手種蒔。
溪毛無亂理，宰木有連枝。
久欲鑱他石，今還賦此詩。
黯然懷宿昔，絮酒定何時。
挽新昌呂脩職·其二
作者：陳傅良
朝代：宋

不道千山阻，將遺百世名。
有兒能自致，此老已堪銘。
祿豈無三釜，賢誰似一經。
吾詞雖未就，應有護幽扃。
挽族叔父·其一
作者：陳傅良
朝代：宋

松竹深圍屋，□蓮賸種魚。
所愁賓客少，不問稻粱餘。
盡日□相語，盈門手自書。
吾兒有名字，萬事聽何如。
挽族叔父·其二
作者：陳傅良
朝代：宋

我懷終古恨，不及奉觴時。
滿眼看諸弟，何心賦此詩。
牛羊來蟄蟄，丘墓去纍纍。
亦有千鍾養，曾無一字碑。
挽木奉議·其一
作者：陳傅良
朝代：宋

寵數頻年及，俞音萬口傳。
豐碑來少海，大軸落台躔。
教子宜如此，聞風亦凜然。
送車今塞道，拱木看參天。
挽木奉議·其二
作者：陳傅良
朝代：宋

盛事無虛得，玄襟可自知。
徧觀同輩行，誰似暮年時。
衮冕趨椒殿，簫韶送玉巵。
又宜天一笑，獨此有遺悲。
挽東陽郭德誼
作者：陳傅良
朝代：宋

簪紱何能貴，聲名幸自脩。
凡今爲我友，幾半與君遊。
翰墨千年托，松梧一夜秋。
令人懷昔日，烱烱夢丹丘。
挽林承信
作者：陳傅良
朝代：宋

重交寧問田安在，急義固於官不知。
膴仕幸多花萼好，幽棲宜與竹林期。
床頭周易吾將老，案上楞嚴晚得師。
此意自應天予後，嶧陽未琢長孫枝。
挽林致賢提舉
作者：陳傅良
朝代：宋

一經韋氏學，五桂竇儀家。
每耻鄉評過，深懲履道華。
人方貴全璧，事已墮空花。
褒衮來黄閣，千年置齒牙。
挽樓朝奉·其一
作者：陳傅良
朝代：宋

裘馬朋簪盛，緋魚筦庫卑。
行藏公論在，然否寸心知。
歲晏曾三接，民功僅一麾。
空餘華衮字，有恨蓋棺時。
挽樓朝奉·其二
作者：陳傅良
朝代：宋

九寺方連茹，專城又夾河。
晚看諸子好，孰與一門多。
薄海皆驚嘆，亨衢忽薦瘥。
大連同厚夜，其柰少連何。
挽沈次卿學正
作者：陳傅良
朝代：宋

洛學傳當代，家聲屬此翁。
一生無世味，萬事與人同。
恨不師前鄭，欣嘗客阿戎。
宜銘千古意，豈在語言工。
挽沈虞卿侍郎·其一
作者：陳傅良
朝代：宋

官重元非好，思閒樂有餘。
生兒早傳業，課女夜抄書。
時事方關念，歸懷不遂初。
經綸緣未了，天意盍留渠。
挽沈虞卿侍郎·其二
作者：陳傅良
朝代：宋

嗜古真成癖，摩挲笑眼開。
斷編遺汲冢，名篆出秦臺。
□□緣應盡，雲山喚不回。
凄凉子雲宅，問字有誰來。
挽潘才叔母
作者：陳傅良
朝代：宋

剝啄唯深夜，門前杙小船。
有兒能自致，此母已堪傳。
竹院前聞熟，桓楹大字懸。
病懷嗟不及，健筆附諸賢。
挽王興之提刑
作者：陳傅良
朝代：宋

四海王詹事，傳家有象賢。
宦情塵滓外，風誼典刑邊。
遺愛依前鄭，群居得少連。
生平纔樂此，一夢涕潸然。
挽薛季益尚書·其一
作者：陳傅良
朝代：宋

徧試江淮聲藉藉，久勞荆蜀鬢蒼蒼。
同時半已登槐棘，卒歲纔能足稻粱。
遺藁不爲他日計，佳城尚及此丘藏。
豈無後作多文勝，今我懷人淚欲滂。
挽薛季益尚書·其二
作者：陳傅良
朝代：宋

州里誰如此達尊，戶庭深靜最情敦。
不將尺牘通當路，却枉扁舟訪杜門。
每見色溫如有屬，欲書心愧不能言。
從今若祭枌榆社，好配橫塘兩獻樽。
携客過王提舉園訪梅劉連州以詩來因用其韵
作者：陳傅良
朝代：宋

屋後雲梢萬箇長，屋前風蔓一川芳。
有梅自索巡簷笑，無酒還酤踏雪香。
偶與三劉同下榻，却懷二宋對持觴。
寫將詩句吾何敢，欵乃聽人汲曉湘。
教授李夢符惠宣聖畫像用韵奉酬
作者：陳傅良
朝代：宋

一藝必有師，尚論襄與夔。
一國必有師，尚論管與伊。
信知師道尊，分與君父夷。
吁嗟文王沒，斯文屬之誰。
微言二十篇，論次自學而。
傳之者顔曾，其後則子思。
方當周之衰，諸子出怪奇。
王公各師承，一語可觧頤。
見之擁篲迎，不見嚬其眉。
孟子獨推尊，是惟聖之時。
苟不本孔氏，皆放其淫詞。
於是尊孔孟，誕作百世師。
自非戎翟秦，孰背此道馳。
本朝郡爲學，薄海尸祝之。
往往屈萬乘，降升廟庭垂。
我作暮春堂，魯論以自隨。
扁題落天上，鬼遁蛟龍移。
江山護昭回，誰敢或訕嗤。
中有夫子像，來從魯家兒。
廣文以遺我，溫厲尚可追。
吾今得吾師，下視衆說卑。
世世萬子孫，永此巢一枝。
新昌詠歸
作者：陳傅良
朝代：宋

回頭三十二年非，木落霜空水見涯。
萬事自憐多譽早，半生猶幸一官遲。
好將翰墨付儕輩，去與漁樵相爾誰。
還有故人招隠否，寄聲橘柚欲黄時。
春日和林宗易韻
作者：陳傅良
朝代：宋

白與紅兼盡落梅，小園獨步日千迴。
浮空曉色臨無際，排闥春光撥不開。
學語新禽更後囀，鋪茸細草雨邊來。
却憐追逐今無力，放下簾鈎就麝煤。
春晚一首約同志泛舟
作者：陳傅良
朝代：宋

匆匆春事竟如何，問訊庭前手種花。
又送行人又風雨，半爲芳草半泥沙。
橘香通國今無恙，梅實於人晚更佳。
莫放此春齊去蓋，夜深愁聽一池蛙。
春晚書懷二首奉簡陳益之·其一
作者：陳傅良
朝代：宋

百舌喜太甚，杜鵑恨何深。
睍睆斯黄鸝，律中宮之音。
物情自不齊，天運初無心。
道人獨領會，杖藜立芳陰。
春晚書懷二首奉簡陳益之·其二
作者：陳傅良
朝代：宋

百卉得雨露，華滋巧相娛。
但知說姚魏，河洛竟何如。
我方悟吾生，箋經未成書。
安得小學師，從之注蟲魚。
晚春二首·其一
作者：陳傅良
朝代：宋

萬枝寂寞待春風，風雨過多春已空。
未曉啼鶑相喚語，海棠飛盡一庭紅。
晚春二首·其二
作者：陳傅良
朝代：宋

莫道春歸事已非，水邊天際綠成圍。
隔籬聽得農家語，雨過田田麥含肥。
晚移舟塘次值風而回華叟兄有詩次韻
作者：陳傅良
朝代：宋

經春屏跡與誰同，苦雨衣篝亦自烘。
方此欲爲官况事，依然不值世情風。
蒙茸水國蒲荷蕩，馥郁田家橘柚叢。
最是一年行樂處，翻成咄咄坐書空。
景元益之諸友考試旁郡余夢與步月聯詩得水花初浄月如銀之句追成一絕
作者：陳傅良
朝代：宋

連年波浪與埃塵，誰可論心五六人。
昨夜夢同天地闊，水花初浄月如銀。
暮之春六章章五句·其二
作者：陳傅良
朝代：宋

暮之春兮風日與柔，桑女兮南疇。
相爾夏畦兮悲秋，斲冰兮長夜無裘，今者不樂兮何求。
暮之春六章章五句·其五
作者：陳傅良
朝代：宋

止齋兮年年，室環堵兮兩山有川。
鷗鷺巢簷兮圓荷田田，豈無芳草兮杜鵑，世微孔子兮獨抱乎韋編。
書黄巖丁明仲墓誌碑陰
作者：陳傅良
朝代：宋

葉君隻字雙南金，予子拳石藏幽深。
百名以上辭不淫，我豈識子猶漸襟。
黄山之阿墓林林，斷碑日爍秋雨霖。
彼豈孫子力不任，人莫過問嘷孤禽。
子以窮餓死苦吟，束棺逆旅無衣衾。
末乃得此世所欽，子視昔者孰與今。
區間壽短升與沉，長留天地誰無心。
於中詩人最嶇嶔，竟亦朽腐如書蟫。
何獨遺子天球琳，上與郊島名相尋。
雖無薦藉鬼已歆，况立之後主釜鬵。
期以數歲頭勝簪，有田可稼桑可紝。
收拾舊稿編朱鋟，未必千載無知音。
請我書此碑之陰，大亮一語不肯侵。
嗚呼讀者悲不禁，牛羊勿踐木森森。
月夜書懷二首·其一
作者：陳傅良
朝代：宋

送客門初掩，收書室更虛。
新篁高過瓦，凉月下臨除。
婦病纔扶杖，兒饞或饋魚。
今朝吾已過，莫問夜何如。
月夜書懷二首·其二
作者：陳傅良
朝代：宋

道德吾何敢，功名代有人。
倉黄恒畏咎，班白總憂貧。
細字書全廢，深杯酒勿親。
靜言空自愛，萬古亦泯泯。
朱及之以所種荔枝結實招飲不及赴以詩謝之
作者：陳傅良
朝代：宋

閩譜余嘗第狀元，年來雖見僅名存。
貢存天寶猶徒擾，賦似相如亦妄論。
每羨朝陽私沃壤，正愁秋雨妬芳樽。
絳衣玉質今何夕，照我西歸十二軒。
村居二首·其一
作者：陳傅良
朝代：宋

業已將身落耦耕，時於觀物悟浮生。
擇栖未定鳥離立，避礙已通魚並行。
野老窺巢占太歲，牧兒敲角報殘更。
絕勝倚市看郵置，客至還無菜甲羹。
村居二首·其二
作者：陳傅良
朝代：宋

野衣農圃雜，華髮弟兄同。
佚老便居僻，貪閑喜命窮。
習成杯酌少，脫落語言工。
危坐看流景，新萌又落紅。
東陽杜季高遠訪詩以送之
作者：陳傅良
朝代：宋

當世關衰壯，斯文看合離。
强餐吾豈敢，後會子何期。
村落秋彌好，溪山晚最宜。
逢人相問訊，所欠更能詩。
東陽郭希呂山園十詠·傾月
作者：陳傅良
朝代：宋

嘗聞鳳棲梧，梧老鳳未棲。
令我日佇立，不知月東西。
東陽郭希呂山園十詠·壺天閣
作者：陳傅良
朝代：宋

凭欄時獨立，萬象皆見前。
若非著眼高，亦是天一偏。
東陽郭希呂山園十詠·小爛柯
作者：陳傅良
朝代：宋

促膝有仙凡，爛柯無小大。
誰知桃源人，不在秦晉外。
東陽郭希呂山園十詠·月峽
作者：陳傅良
朝代：宋

兩崖束青天，中有月皎皎。
乍可謂月低，不可謂天小。
東陽郭希呂山園十詠·桂壑
作者：陳傅良
朝代：宋

一壑亦易得，安得桂林林。
道人偶見之，不是歲月深。
東陽郭希呂山園十詠·清曠亭
作者：陳傅良
朝代：宋

幽人有遐心，蔀屋涵澄空。
况復得此山，心事與境同。
東陽郭希呂山園十詠·玉泉
作者：陳傅良
朝代：宋

清曉閲草木，各具天一水。
安用學餐玉，將以蘄不死。
東陽郭希呂山園十詠·石井
作者：陳傅良
朝代：宋

鬵釜吾已溉，吾纓亦無塵。
漥石以潴之，恐有抱甕人。
東陽郭希呂山園十詠·閟雲關
作者：陳傅良
朝代：宋

雲以無心出，雲歸亦何心。
樵牧窺其藏，妄意此阻深。
東陽郭希呂山園十詠·飛雪
作者：陳傅良
朝代：宋

涓涓自空來，霏霏復不見。
安得自尤物，使我耳目亂。
林宗易劉進之見訪有詩再用前韻
作者：陳傅良
朝代：宋

牛羊日夕鳥知還，休說年時玉笋班。
四皓亦嘗空老去，二疏不在共功間。
脩書尚覺歸期晚，隠几兼忘永日閒。
况有宸章長對越，昭回雲漢不違顔。
桂陽勸農
作者：陳傅良
朝代：宋

雨耨風耕病汝多，誰將一一手摩挲。
幸因奉令來循壟，恨不分勞去荷蓑。
凉德未知年熟不，微官其奈月樁何。
殷勤父老曾無補，待放腰鎌與醉歌。
楊伯子以其尊人誠齋南海集爲贈以詩奉酬
作者：陳傅良
朝代：宋

辱與門牆最不遲，白頭方誦嶺南詩。
文從嘉祐今三變，人在廬陵此一時。
細數儒先能幾見，獨憐歲晚欲何之。
瀟湘直下長江去，得望蓬萊却更疑。
次德脩仙巖韵
作者：陳傅良
朝代：宋

我家仙巖人跡稀，客從何來此何時。
岷山之陽適海嶠，萬里欲寫心精微。
瀑泉自雨一丘壑，有龍蟄不隨羣飛。
病樵弛檐渴猿喜，雖未作霖良已奇。
吾聞岷山天與齊，仰止不見如調饑。
君登絕頂小天下，此縱有山安足嬉。
翩然肯過非所期，此道遼闊車誰脂。
願言稅駕毋遄歸，爲我更賦崧高詩。
次沈儉夫求花木韵
作者：陳傅良
朝代：宋

我意何不樂，我顔復何㥏。
止齋有新畬，耕犢角已繭。
止齋有溪水，釣席隨所展。
兩山夾精舍，佳處迫廬峴。
朋來盡名流，燕坐皆勝踐。
頹然止齋翁，心故不可轉。
厭書或窺園，乘興時陟巘。
日月之蔽虧，木陰自幽顯。
雨露之密疎，草色自深淺。
翁子一觴詠，初不著姝孌。
易老探醇駁，風騷較寬褊。
眠食雖甚佳，病患盍加勉。
謗篋况所招，訟缿那能辨。
於焉更悟入，豈但苟排遣。
寄言子沈子，所欲果何件。
葭豕來春田，冥鴻脫秋獮。
谷蘭猶見紉，月桂不可搴。
慕遠失之近，求多得常鮮。
請以壯縣才，從茲益懷卷。
深居勿近市，隘巷莫容輦。
有花門擁篲，無花地生蘚。
嘗試玩喧寂，何者是真舛。
舊學枉初心，新功費重研。
何如過止齋，我亦精文選。
次陳益之韵戲呈汪守充之
作者：陳傅良
朝代：宋

雨過山新沐，風平水漫流。
移尊來選勝，立馬步通幽。
春在桑麻塢，香團橘柚州。
從君詩有律，還我酒無籌。
次韵奉酬丁少詹見過同遊仙巖遇雨而別
作者：陳傅良
朝代：宋

佳人何似似江梅，邂逅梅陰共舉盃。
欲與溪山成勝話，却因風雨得空回。
新詩報我春乘興，小徑從今日掃埃。
自是衰遲愁獨立，敢論名字望朋來。
次韵奉酬方輝先
作者：陳傅良
朝代：宋

也知朝士愧山林，猿鶴相懷怨亦深。
屈指落花年荏苒，斷魂凋鬢日侵尋。
向來相與期何事，老去誰能會此心。
多謝故人重話舊，獨憐志古定遺今。
次韵蕃叟弟月下有感
作者：陳傅良
朝代：宋

平原接翠微，脩竹圍綠浄。
乃於此中間，更以皓月映。
佳人笑隠几，萬物獨我正。
幸哉吾有母，侍飲得缾罄。
次韻奉酬徐一之送菊
作者：陳傅良
朝代：宋

桂叢蘭畹悄無譁，但有哀鴻天一涯。
節物更誰知白髮，交情於此見黄花。
聲名獨立空秋際，香色平鋪與露華。
南雅未收騷致意，騷人應欲補詩葩。
止齋即事二首·其一
作者：陳傅良
朝代：宋

性已耐岑寂，老應忘隠憂。
齊年雙白髮，盡日一蒼頭。
竹閉緘門鑰，蒲團數漏籌。
未知庭廡下，還有雀羅不。
止齋即事二首·其二
作者：陳傅良
朝代：宋

教子時開卷，逢人强整襟。
再貧看晚節，多病得初心。
地僻茭蓮好，山低竹樹深。
寄聲同燕社，明月又秋砧。
止齋曲廊初成
作者：陳傅良
朝代：宋

但酒勝如水，但花勝如草。
小廊曲通幽，竹椽亦良好。
止齋十數間，足以便衰老。
簷低遠風露，地窄易汛掃。
淺溪浮薄觴，短屏糊舊稿。
著書僅玄易，過客多韋縞。
於中榜退思，誰其諒深抱。
吾思亦已晚，吾退盍更早。
懷哉彭澤令，仰止商山皓。
維淵有潛龍，維岳有藏寶。
煌煌暮春堂，三字落穹昊。
昭回際南極，鎮撫及東島。
胡然乃在斯，夙夜懼不保。
鬼神無世情，呵護必有道。
水仙花
作者：陳傅良
朝代：宋

江梅丈人行，歲寒固天姿。
蠟梅微著色，標致亦背時。
胡然此柔嘉，支本僅自持。
乃以平地尺，氣與松篁夷。
粹然金玉相，承以翠羽儀。
獨立萬槁中，冰膠雪垂垂。
水仙誰强名，相宜未相知。
刻畫近脂粉，而况山谷詩。
吾聞抱太和，未易形似窺。
當其自英華，造物且霽威。
平生恨剛褊，未老齒髮衰。
掇花置膽瓶，吾今得吾師。
汪守三以詩來次韵酬之·其一
作者：陳傅良
朝代：宋

一年春事墮槐宮，却愛清和與政通。
乳燕黄鸝相倡和，落花脩竹亂青紅。
羨君有賦非占服，愧我無才可送窮。
細與論文一樽酒，它時還憶暮江東。
汪守三以詩來次韵酬之·其三
作者：陳傅良
朝代：宋

音合桑林律中宮，試聽布鼓亦三通。
相從璧水浮葱白，一別閩山擘荔紅。
把釣扁舟將老去，款門多竹未全窮。
若爲皂蓋能忘我，立盡斜陽車不東。
汪守三以詩來次韵酬之·其二
作者：陳傅良
朝代：宋

江城如在水晶宮，百粵三吳一葦通。
桑女不論裘粹白，橘奴堪當粟陳紅。
絃歌滿市衣冠盛，缿訟無人刀筆窮。
多荷弱翁今少霽，更能携客謝巖東。
沈仲一三益堂
作者：陳傅良
朝代：宋

有此名三益，之人可晤言。
游藏無俗物，典則似諸昆。
剩著書充棟，仍添竹過垣。
翻愁長者轍，稀得到柴門。
沈仲一送菊自言封殖之勞欲得詩爲報爲賦三絕·其一
作者：陳傅良
朝代：宋

東籬何在菊年年，菊視陶詩竟孰賢。
未必緣詩花更好，花將詩與萬人傳。
沈仲一送菊自言封殖之勞欲得詩爲報爲賦三絕·其三
作者：陳傅良
朝代：宋

愁乾手自搭連筒，苦雨丁丁杙小篷。
乞得花開急催客，明朝恐已著霜紅。
沈仲一送菊自言封殖之勞欲得詩爲報爲賦三絕·其二
作者：陳傅良
朝代：宋

霜螯風味小槽春，新樣宮衣試麯塵。
一段秋光誰領此，芙蓉凡子桂陳人。
沈守生日
作者：陳傅良
朝代：宋

燕寢凝香不記春，宜休堂下柏輪囷。
三吳南渡今多士，四皓東宮此一人。
雅不欲書名上上，謾令在處歲陳陳。
玉巵宴罷思黄髮，應合從頭第從臣。
泊釣臺灘下
作者：陳傅良
朝代：宋

今歲僅餘今夜月，此舟三泊此江沂。
遭逢明主還遺恨，慚愧先生獨見幾。
泗水列侯多不免，湘山四皓竟安歸。
漢家故舊嘗枚數，孰與東南一釣磯。
洛陽橋
作者：陳傅良
朝代：宋

跨海爲橋布石牢，那知直下壓靈鰲。
基連岳嶼規模壯，勢截淵潭氣象豪。
鐵馬著行橫絕漠，玉鯨張鬣露寒濤。
縑圖已幸天顔照，應得元豐史筆褒。
海棠絕句
作者：陳傅良
朝代：宋

淡月看花似霧中，遽呼燈燭倚花叢。
夜來月色明如晝，却向庭蕪數落紅。
清明後一日宴客明日宗易送牡丹有詩次韻
作者：陳傅良
朝代：宋

客去朝酲惡，詩來晚思和。
名花如洛上，佳句近陰何。
雨故妨新火，春應墮夢柯。
莫將行樂地，蝸角動干戈。
游丁次翁篔簹園期次翁不至
作者：陳傅良
朝代：宋

徑蹊曲折屋參差，半是天成半自治。
修竹萬竿人獨立，我來搔首菊花期。
湖樓送客即事一首奉懷益之兼簡同餞諸友
作者：陳傅良
朝代：宋

誰家喧馬盍朋簪，屋壓城頭水照簷。
橘柚兩山香盡在，蒲荷十里浄相兼。
愁將久雨春無頼，別在明朝酒未厭。
甚欲去同三四友，鱸風更捲一江簾。
潭帥潘德鄜生辰
作者：陳傅良
朝代：宋

落南添得黑髭歸，歸與相忘草木知。
嶽麓沈沈秋柝靜，湘波穆穆夜帆遲。
人間公論今何在，柱下家聲此不疑。
但欲公年如衛武，爲留淇澳變風詩。
牡丹和潘養大韵
作者：陳傅良
朝代：宋

看花喜極翻愁人，京洛久矣爲胡塵。
還知姚魏輩何在，但有歐蔡名不泯。
夕陽爲我作初霽，佳節過此無多春。
更燒銀燭飲花下，五陵佳氣今方新。
瑞安宰劉伯協載酒遊趙園叔靜道甫子宜行之同集小雨喜霽
作者：陳傅良
朝代：宋

上巳所餘春有幾，不堪風雨付春愁。
君能載酒知誰侶，我欲看花不自由。
倚岸小舟謀未定，隔林斜日故相投。
莓苔踏遍篝燈去，收拾殘紅插滿頭。
用前韵招蕃叟弟仍和蕃叟癸卯二絕·其一
作者：陳傅良
朝代：宋

細看物理愁如海，遥想朋從眼欲花。
逆水魚兒衝斷岸，貪泥燕子墮危沙。
百年喬木參天上，一昔平蕪著處佳。
行樂不妨隨邂逅，我無官守似蚔蛙。
用前韵招蕃叟弟仍和蕃叟癸卯二絕·其三
作者：陳傅良
朝代：宋

大饗須三飯，中黄起四維。
欲追千古意，眼底合深思。
用前韵招蕃叟弟仍和蕃叟癸卯二絕·其二
作者：陳傅良
朝代：宋

落花風雨奈愁何，愁亦不應緣落花。
尚可流觴追曲水，底須占鵩似長沙。
無人晤語鳥烏落，爲我食貧樓筍佳。
休說關河無限恨，腹非空怒道旁蛙。
用前韵招蕃叟弟仍和蕃叟癸卯二絕·其四
作者：陳傅良
朝代：宋

功名還壯士，道術付諸儒。
但欲謀田□，扁舟下五湖。
用幽字韵呈汪守謝倅
作者：陳傅良
朝代：宋

旌騎收人迹，簪紳雜道流。
引盃忘日永，得句與山幽。
行在今當路，中興此望州。
爲將登覽目，著處訪邊籌。
用幽字韵戲簡謝倅
作者：陳傅良
朝代：宋

當戶排危翠，循除漾淺流。
此生從稼圃，誰與伴深幽。
韓子癡凭桉，龐公倦入州。
青篘與白飯，却待爲君籌。
用幽字韵答賈端老
作者：陳傅良
朝代：宋

人皆忘姓字，誰獨訪源流。
病驥宜懷櫪，遷鶑故入幽。
十年慚主簿，萬戶薄荆州。
此事吾何敢，相將負一籌。
用徐叔子韻送其過毗陵
作者：陳傅良
朝代：宋

家食年年未解忙，浮沉閭里但壺觴。
偶緣他故趨吳會，可使吾徒憶魯狂。
曲水風流王逸少，鑑湖窮約賀知章。
請於百尺樓頭上，下視人間有肺腸。
用趙帥韵爲孟阜解嘲
作者：陳傅良
朝代：宋

恨無毫髮老波瀾，世有曹劉亦後班。
堪笑燕人夸璞腊，欲隨圭璧上三壇。
用韵詠雪簡湘中諸友
作者：陳傅良
朝代：宋

夾湘而住一塵無，不在瑶池在石渠。
氣蓋松篁誰與競，令行螟𧎬自相屠。
山光際水天無間，夜色通朝月不如。
中有一翁鬚皓白，蕭然野鶴亦乘車。
病餘久不趨郡且遷仙巖書院於屋西有懷同志
作者：陳傅良
朝代：宋

欲往如天際，相期忽歲華。
山空明獨樹，江晚暗連葭。
作屋皆三益，藏書可萬家。
豈無人裹飯，躬自灌園芽。
癸丑冬車駕過宮留相還朝
作者：陳傅良
朝代：宋

一聲警蹕接天齊，馳道無塵馬不嘶。
月御順行隨日轂，乾端和氣匝坤倪。
三槐相繼歸公衮，細柳還須聽將鼙。
老矣尚能歌二聖，不應專美在浯溪。
登祝融峰喜霽
作者：陳傅良
朝代：宋

仰止扶藜鬢髮蒼，恰當風雨暗三湘。
爲誰一闢天無際，及我重來日未央。
江過數州多曲折，山緣長畝半青黄。
老僧耐得從頭問，問到吳門竟渺茫。
登祝融峰觀日出
作者：陳傅良
朝代：宋

星月凋零萬象昏，誰能先我見朝暾。
東南已得乾坤正，蠻貊方知夜旦分。
但覺滄溟浮佛屋，却忘衡嶽近天閽。
迢迢下憇山腰寺，人世烟雲尚吐吞。
看筍和潘養大韵
作者：陳傅良
朝代：宋

兒童纔丱角，兵衛忽森戟。
十日不汝見，尋丈出咫尺。
隠几觀物化，軒奮恣所極。
褰裳欲從之，世事有繩墨。
短歌送呂子約丞郡天台
作者：陳傅良
朝代：宋

露荷不肯附綠漲，石榴自欲當朱明。
我無一物與君別，持此薦以雙玉瓶。
榴花結子荷成的，定亦扁舟去爲客。
良集偏於吾輩慳，新功或向他山得。
我歌雖短聲苦長，君不能飲酒滿觴。
申公何在麗澤死，又送冥鴻謀稻粱。
示留宰
作者：陳傅良
朝代：宋

縣樓即日氣橫空，施及觀潮亦奏功。
曾上石崗看蟻穴，當圖一飽到三農。
移花
作者：陳傅良
朝代：宋

櫻柳初無素與蠻，可將何物伴身閒。
欲栽花木千餘本，但候春風還未還。
立春
作者：陳傅良
朝代：宋

千官勒馬謝幡勝，萬國鞭牛占雨晴。
誰據槁梧相近午，頰車徐轉鼻無聲。
答朱翔遠見別之作
作者：陳傅良
朝代：宋

總角相看五十年，行藏殊轍各皤然。
豈無子美書成束，欲送相如賦上天。
俗眼不寬多小謹，交情何限復長篇。
乘壺偶自兵厨至，聊助征帆一醉眠。
簡友人二首·其一
作者：陳傅良
朝代：宋

南去有五嶺，北來有重湖。
水清石益奇，往往中州無。
在昔宦游者，越若韓張徒。
胡然自衡陽，隻鴈亦不徂。
簡友人二首·其二
作者：陳傅良
朝代：宋

安眠夜至卯，休吏日加申。
廩稍亦已厚，養痾非隠淪。
恨無封君法，老矣藏其身。
遄歸豈不欲，更有宜歸人。
簡王道父
作者：陳傅良
朝代：宋

瞻彼萬仞巖，亭亭上烟霞。
其下寒淵水，清不容魚蝦。
閔予生好修，而居東海涯。
顧見泥中藏，日食百萬家。
浮名太累人，未語衆已譁。
爲海不爲淵，何道以自瑕。
簡鄭景元
作者：陳傅良
朝代：宋

西風肅萬物，於卦曷爲兌。
說言就凋蟄，之死矢靡悔。
方當春和時，動植出草昧。
喧號聒穹蒼，怒長彌大塊。
紛紛誰則敢，所恃蓋有在。
約同舍蜀人王德修三首·其一
作者：陳傅良
朝代：宋

遠莫遠關塞，鴻鴈來年年。
我嘗按輿圖，嶓漢在眼前。
胡爲與君別，壯齒今華顛。
下峽君有期，會吳我何緣。
令人媿不如，鴻鴈得自便。
約同舍蜀人王德修三首·其三
作者：陳傅良
朝代：宋

橙橘方粲粲，魚蝦亦多多。
能舂半年糧，豈惜一見過。
良夜月如霜，聽我苦別歌。
翳翳葭蘆鄉，風定水自波。
或者阻君舟，柰此佇立何。
約同舍蜀人王德修三首·其二
作者：陳傅良
朝代：宋

疇昔夢遡江，巴陵至瞿唐。
兩崖束秋旻，中有一带蒼。
安流進分寸，怒去千丈强。
求君竟不得，望之涕淋浪。
往日事已然，來日理未詳。
翁誠之尉慈溪再擬祖送不及
作者：陳傅良
朝代：宋

昨來久佇驪駒集，今來悵望檣烏急。
中年送客亦多違，先事徒勞後無及。
江頭祖帳幾百人，落紙珠璣詩什什。
自哦短韵意甚得，亟欲陳之復羞澀。
君方筮仕從茲始，驊騮開路日千里。
若逢人話子陳子，侏儒一節今如此。
聞沈元誠歸自臨漳喜而奉寄
作者：陳傅良
朝代：宋

荔圃班班熟，蠔房箇箇肥。
我雖緣此誤，公亦爲何歸。
吏事生衣垢，家山減带圍。
不無華衮字，卿月更光輝。
聞葉正則閲藏經次其送客韵以問之
作者：陳傅良
朝代：宋

順水去吳會，逆水來夔門。
萬古逆順舟，以斗占旦昏。
曩余好百家，信不及魯論。
初亦半喜愕，久之乍亡存。
白髮一無成，頗識委與源。
風停波自平，却視消長痕。
六經夫如何，夫子手所翻。
恒言但桑稼，怪志無鵬鵾。
規圓而矩方，往往萬巧攢。
諸儒各有得，長短賢若干。
玉帛相會盟，兵車相并吞。
一語苟暗合，羣生皆晏溫。
經成今幾年，嘗試以是觀。
此道未軻死，此書未秦燔。
猶之斗經天，於以生蓋渾。
西方亦人豪，國自爲乾坤。
書來入中州，坐使學者奔。
君豈捨從之，或但遊其藩。
吾聞欲乘槎，鑿空訪河根。
孰與瞻斗車，把柁行江湍。
臘月望泊舟釣臺灘下賦詩既而登婺女明遠樓誦之鄉丈陳德承同集黄奇卿張伯廣因書以遺德承之子性甫直甫後春六日奉和德承韵兼簡奇卿伯廣爲別
作者：陳傅良
朝代：宋

行藏獨倚少陵樓，怨鶴愁猿孰與儔。
嘗與萬人爭魏闕，何如一壑老菟裘。
追隨士友從吾好，領略江山自此遊。
急趁梅花理歸棹，雙溪爲我亦西流。
臨桂尉楊渭夫以詩來因次其韵兼簡同僚
作者：陳傅良
朝代：宋

萬物各美惡，一室有面背。
去來故無恒，欣厭惟所會。
有能悟茲理，何必著幽邃。
後圃並山麓，脩竹積空翠。
斧尋自何年，樊養特過計。
陳根獨遭時，沃壤亦借勢。
居然成獨清，可以掩衆媚。
亭院起中𠘶，湖潦粲前際。
於時吾豈敢，謂此天作對。
新詩忽盛談，俗狀良內媿。
子方及歸期，客復攪離思。
尚當封殖之，去日如始至。
自仙巖還舍留別諸友
作者：陳傅良
朝代：宋

瀑布衡從雲一塢，浮圖明滅木千章。
在山終愛離山去，遮莫黄塵涴我裳。
舟中奉呈趙帥一首且速迎侍相與滿歲
作者：陳傅良
朝代：宋

曷不放言追鵩賦，豈無幽思續離騷。
去年比屋餘三釜，昨夜沿江長一篙。
白髮豈曾緣吏役，青衫那更有兒曹。
魚軒肯爲公來否，相約春光訪蟹螯。
落成王朝奉廟以薄恙不獲預謝劉宰并諸鄉丈五首·其一
作者：陳傅良
朝代：宋

盜起清溪兩淛空，童王親自帥元戎。
誰知小邑無亭障，但握空弮有隠功。
落成王朝奉廟以薄恙不獲預謝劉宰并諸鄉丈五首·其三
作者：陳傅良
朝代：宋

操一豚蹄亦可憐，欲將廟食自旌賢。
壞牆頹壁神臺笠，不見干戈六十年。
落成王朝奉廟以薄恙不獲預謝劉宰并諸鄉丈五首·其二
作者：陳傅良
朝代：宋

橫塘一字比南金，滿紙書勞屬意深。
太史不知收拾未，邦人父老淚漸襟。
落成王朝奉廟以薄恙不獲預謝劉宰并諸鄉丈五首·其五
作者：陳傅良
朝代：宋

抱病荒村望欲迷，駿奔無數獨鷄棲。
瞻言鼕鼓何時歇，好聽農郊雨一犂。
落成王朝奉廟以薄恙不獲預謝劉宰并諸鄉丈五首·其四
作者：陳傅良
朝代：宋

却向平時念後艱，榱題百尺忽如山。
誰將西上逢人問，令尹何如此一班。
落葉一首別諸友客新昌
作者：陳傅良
朝代：宋

落葉一二數，遥夜忽已午。
百年能幾何，望道猶未睹。
清揚得邂逅，簡易從險阻。
明朝買扁舟，萬議付風雨。
新詩話別恨，爲我謝酸楚。
蒼蒼歲後竹，白首見肺腑。
要有不別時，尸居一環堵。
蓮花
作者：陳傅良
朝代：宋

伯仲之間竹與梅，魏姚聲價浪崔嵬。
雖然亦混魚蝦處，風度自從丘壑來。
蔣處州仲可惠酒
作者：陳傅良
朝代：宋

括州太守□亭侯，及與前時一輩游。
剩欲池塘看芳草，謾隨烟雨上危樓。
無錢可解催科拙，有酒能寬放逐愁。
可笑杜陵嚴武客，時時傍舍過牆頭。
蘭花供壽國舉兄
作者：陳傅良
朝代：宋

山丹吹出青藜火，金蝶窺叢何妸娜。
朱槿更作猩袍紅，夸道風人嘗印可。
沒利從旁粲然笑，奄有諸香誰似我。
素馨蕭然山澤臞，至香不數脂粉腴。
衆芳固自有醖藉，要是傍人之庭除。
何如琉璃千頃水，涵碧淤泥不解汙。
芙蕖幽蘭獨自倚脩竹，生來未始受諸觸。
深知抱此竟安用，用多亦豈芙蕖福。
若以滋味屬厭人，虀粉此身人不足。
今夕何夕新風露，入秋一雨天西顧。
止齋有兄永難老，止齋之弟愛莫助。
但以清白傳之萬子孫，歲供蘭花美無度。
行湘喜雨簡劉公度周明叔
作者：陳傅良
朝代：宋

將行客有戒，正熱人不禁。
出門一昔雨，解纜十日陰。
湘山益以碧，湘水益以深。
天光接雲夢，野暝蒙衡郴。
蠅無盤中蹟，蟬有木末音。
顧乃廢枕簟，爰方索衣衾。
我起問夾岸，往歲孰與今。
衡茅或數間，叢竹皆十尋。
蒲蓮間華實，鷗鷺時浮沉。
老穉各有得，漁樵不相侵。
早插禾欲孕，新炊粟如金。
爲之失倦游，於以成孤斟。
永懷泛湘人，屈賈多愁吟。
往者亦此境，今者亦此心。
空名但千載，佳思誰一襟。
時哉不可失，浯溪更駸駸。
衡守劉子澄以詩來和韵奉酬
作者：陳傅良
朝代：宋

曳裾朝路不同時，謀食衡湘亦把麾。
一見相忘光可鑑，十年何在惄如饑。
力堪扶世將誰可，語不驚人或自危。
夜雪埋山江欲凍，依然春信在南枝。
袁起巖會飲湖上出示古刻酒罷各携桂花以歸因成一絕
作者：陳傅良
朝代：宋

湖光不動見魚蝦，敗紙殘編數十家。
巖桂叢中三四客，醉歸人得一瓶花。
覓樹栽
作者：陳傅良
朝代：宋

覓得循除數畝園，衰遲無力正乾坤。
學爲老圃徒幽意，富比封君亦浪言。
計日若將栽樹木，成陰當待長兒孫。
出門悵望春連塢，爲向雲屯斸一根。
覓花
作者：陳傅良
朝代：宋

背山面水竹週遭，雖乏樓臺氣已豪。
更得好花千百本，中間容我誦莊騷。
觀南塘四首呈沈守·其一
作者：陳傅良
朝代：宋

曾不容舠咫尺間，誰知救溺合纓冠。
今從枕席人行過，最好翻盆雨後看。
觀南塘四首呈沈守·其三
作者：陳傅良
朝代：宋

樂在宜休水竹間，十年黄帕裹朝冠。
却乘五箇花文馬，來與江村婦子看。
觀南塘四首呈沈守·其二
作者：陳傅良
朝代：宋

夾道歡呼百里間，不論扶杖與勝冠。
公年幾許顔何似，遲放牙檣待我看。
觀南塘四首呈沈守·其四
作者：陳傅良
朝代：宋

別乘潘郎伯仲間，朅來公適去彈冠。
更將未盡公碑意，收入新詩爲並看。
記夢
作者：陳傅良
朝代：宋

漥然石壁罅，涓涓如絲繩。
其人指此泉，下去爲滄溟。
旁有玉蟾蜍，空中底方平。
視之鼻通尻，徹竅刻畫精。
泉從鼻聰入，可止不可盈。
欲問已無人，我亦悟我生。
惜哉烟火食，滓我朝清明。
詠梅分韵得蕊字
作者：陳傅良
朝代：宋

惜樹須惜枝，看花須看蕊。
枯瘦發纖穠，况此具衆美。
千林墮黄埃，數點昭青泚。
誰知霜雪深，天意欲玉女。
謝倅生日
作者：陳傅良
朝代：宋

此夕其如好客何，秋風嫋嫋水微波。
渡江公子今無恙，上蔡家聲世不多。
未放清朝空老去，欲談前事竟誰過。
阻陪觴豆彷徨久，坐想風流爲一歌。
謝倅監試未畢事而出以詩三章來用韵奉酬·其一
作者：陳傅良
朝代：宋

殷勤送客蹇誰留，久待江城未解舟。
我醉欲眠君且去，不妨懶瓚繼前猷。
謝倅監試未畢事而出以詩三章來用韵奉酬·其三
作者：陳傅良
朝代：宋

極欲從君十日歡，倦飛終羨鳥知還。
棘圍觀戰緣何事，亦縱驊騮自出關。
謝倅監試未畢事而出以詩三章來用韵奉酬·其二
作者：陳傅良
朝代：宋

歸舟莫訝太匆忙，會面何曾累十觴。
孰與持螯霜月下，拍浮酒浪舊陂塘。
謝司馬倅惠東坡竹石
作者：陳傅良
朝代：宋

出自坡翁餘百年，傳之溫國子孫孫。
兩家文物來歸我，便盍投簪去杜門。
謝林默之居士惠酒居士山居方與世絕尚欲友此廢人耶小詩舉發一笑
作者：陳傅良
朝代：宋

不將鵞鴨惱比隣，林下蕭然老幅巾。
乞與青州十從事，添成明月兩閒人。
讀范文正公神道碑有感佚事
作者：陳傅良
朝代：宋

武侯不可致，玄德造其廬。
公在衰絰中，乃上時政書。
維時君臣定，事與草昧殊。
出處千載同，豈必名迹如。
行伍拔大將，寒饑得名儒。
推轂天下士，百年用其餘。
生平慕河汾，未許王魏俱。
慇懃八司馬，意獨何區區。
自古朋黨論，消復莽無期。
誰令羣疑亡，韓富及有爲。
惜哉公不見，功名止西陲。
賦芙蕖簡諸友
作者：陳傅良
朝代：宋

我欲待明月，相從弄芙蕖。
月郭一再滿，我行竟徐徐。
誅茅困黄埃，開卷疲蠹魚。
纏縛二事間，紅披綠蕭疎。
秋風白髮生，撫事增欷歔。
美人隔雲山，芙蓉並吾廬。
近者不得見，逾遠還何如。
花無三月長，人壽千歲餘。
相期不朽事，勿與草木俱。
君上鍾鼎銘，我作山澤癯。
贈尹紹伊
作者：陳傅良
朝代：宋

吾友尹紹伊，十年抱心疾。
休然萬事廢，豆子黑如漆。
從之問舊學，歷歷不遺一。
佳篇間哇鄭，法語雜方術。
豈其遇人耶，託此訪遺逸。
張皇鬼物怪，漏泄宮禁密。
君看服烏喙，孰與近參朮。
贈張孟阜絕句
作者：陳傅良
朝代：宋

燕坐何曾論古今，束書高閣反求心。
若能領會無多子，絕勝相從歲月深。
贈杜伯高
作者：陳傅良
朝代：宋

臘後玄冥意氣驕，餘寒造物亦亡聊。
風收夜雨春何淺，雲障朝暾雪不消。
真悟此生纔半歲，恣聽何處是三朝。
粲然一笑將迎我，頼有江梅慰寂寥。
贈東陽呂望孫周登二武士
作者：陳傅良
朝代：宋

鴻門無人易水寒，安得壯士久所患。
求之市隠戎行間，紛不當意鬢已班。
逆胡未討憂萬端，此得兩君聊自寬。
有石堂坳立礸𪿑，百夫睨之欲舉難。
兩君挾起如弄丸，舞空一葉風團團。
呂君忽作胡衣冠，瀝酒於地盟血殷。
長劍久倚燕然山，義欲爲漢誅樓蘭。
九重深窈虎守關，竟以劍器博一餐。
語未良已聲珊珊，兩蛟出沒萬馬攢。
夜闌月暗天汗漫，滿堂悲憤淚欲潸。
嗟爾兩君誠義肝，我方乘障荆之蠻。
五營諸將皆豢安，髀肉久不堪征鞍。
誰能喚與百辟看，但得汝等一解吾君顔，書生老死不足歎。
贈石時亨
作者：陳傅良
朝代：宋

要是同根本，應須識等差。
六經無剩語，百氏自名家。
日落山含斗，潮回浦見沙。
了知來往意，萬古一生涯。
贈章虞卿
作者：陳傅良
朝代：宋

章子一別二十年，此來銜袖書一編。
自出己意說百篇，至說五誥尤愕然。
我今萬事付幽屏，是書插架漫不省。
子之書意吾已領，且探梅花試湯餠。
赴林宗大招賞牡丹之集
作者：陳傅良
朝代：宋

剝啄要春酌，團欒得晚晴。
千花名品下，一葦病身輕。
文會非投轄，清歡勝絕纓。
倦遊吾獨愧，歸趁兩山明。
赴桂陽道中喜晴書事
作者：陳傅良
朝代：宋

十日九雨垂垂雪，馬僵僕病泥乘橇。
披衣闖戶得星月，喜有耻向妻兒說。
耳根久與朝鷄別，熟睡八年謀未拙。
乞米作糜蒙被啜，客來午漏家僮出。
如今兒噭妻愁絕，我縱喜晴心已折。
可以藝麻多筍蕨，苟有一丘吾計决。
奈何諸公廝役皆豪傑，尚愛舂陵老元結。
赴留宰寶壇之集因和蕃叟弟趙園韻
作者：陳傅良
朝代：宋

一枝纔放前村雪，一線初開愛日天。
潘縣風流凡五客，趙園名字亦千年。
可無能賦如難弟，恨不曾來有尉仙。
待得中興用循吏，更於此地設離筵。
趙帥復賦詩來用韵酬之
作者：陳傅良
朝代：宋

天水交光地欲無，中間老子獨軒渠。
一蓑漁隠真堪畫，萬玉龍驤不可屠。
已卜菑畬何幸甚，却憐藍縷更愁如。
莫將此惠長私楚，好上甘泉扈屬車。
述懷
作者：陳傅良
朝代：宋

有客盈門飯不足，有書千卷兒懶讀。
王公勞問煬爭竈，樵牧相忘盜騎屋。
古來堪笑如我少，生無一事能恰好。
獨有居閑可引年，我又不然華髮蚤。
送丁懷忠教授象州
作者：陳傅良
朝代：宋

二毛覊旅久，一飯瘴鄉輕。
把酒時相屬，令人意自平。
校官無簿領，帥閫甚聲名。
所恨冥冥雨，梅天不肯明。
送丘宗卿帥蜀·其一
作者：陳傅良
朝代：宋

嘗陪諸老後，亦與晚進游。
有能一夕話，可洗萬古愁。
昔君尚青衫，今我已白頭。
闕下何匆匆，蜀江正悠悠。
一請工治庖，再請拙操舟。
送丘宗卿帥蜀·其三
作者：陳傅良
朝代：宋

前瞻及河隴，內顧連江沱。
邊籌尚彈壓，民瘴須挼挱。
方當上懷遠，况復歲薦瘥。
宜公去帆輕，歲月亦易多。
西人豈不好，奈此東人何。
送丘宗卿帥蜀·其二
作者：陳傅良
朝代：宋

好靜從古始，尚恩極今時。
寧使舉國貧，勿與一士遺。
熙寧固前轍，元祐誠良醫。
我亦欲宴興，人方乏朝炊。
持之訊人傑，人傑良自疑。
送任虞卿教授江陰
作者：陳傅良
朝代：宋

學省穿楊末，江城振羽端。
聲名人不忌，仕宦意常寬。
缺月天將曙，孤村歲已寒。
小舟來話別，此道少人敦。
送何起巖之江東
作者：陳傅良
朝代：宋

苦吟海內知音少，獨往江東問政頻。
我亦他山於此別，世無吾黨更誰親。
六朝故實皆新句，一代風流尚幾人。
話次儻懷無恙否，爲將衰惰再三陳。
送倪正甫侍郎賀正
作者：陳傅良
朝代：宋

雪枿冰芽又復春，中原□覩屬車塵。
懽呼漢節從天下，愕立胡兒夾道陳。
老去獨慚□偃蹇，君行决意問經綸。
顧瞻河洛關心處，應記幽燕用事人。
送劉茂實宰奉新
作者：陳傅良
朝代：宋

遠別欲無寐，細論誰有酒。
今當作劇縣，君意亦樂不。
江湖吏道僻，歲月民勞久。
救之敝精神，自愛終袖手。
要中名甚美，用意物所咎。
君觀蘭桂林，餘茂及樵槱。
移根託客土，顔色非故有。
贈言幾滿車，一字堪皓首。
於焉但裁擇，對越二三友。
諸賢在當路，公論在衆口。
送同年林多益丞寧海
作者：陳傅良
朝代：宋

同里衣冠近闊疎，同年齒髮多衰變。
美人宜在玉筍班，隠吏亦隨花雨縣。
有杭一葦逢迎可，每食雙魚甘旨便。
顧瞻周道竟何如，善爲身謀吾豈願。
清廟笙鏞濟濟陳，碧梧鸞鵠深深見。
由來盛事歲月晚，誰到脩途肝膽健。
楊花吹水酒摇波，一請加餐再無倦。
送吳德夫
作者：陳傅良
朝代：宋

嶽麓樓頭卧，湖湘眼底空。
聲名無處著，容止與人同。
白髮何多日，輕帆不待風。
修門春漏淺，封事倩誰通。
送周介之同年赴德化宰
作者：陳傅良
朝代：宋

民社須吾黨，江湖足此情。
不堪秋暑近，欲趁莫潮平。
拙宦成華髮，憂時自短檠。
君看廬阜石，千載尚垂名。
送周魯山辰州法曹
作者：陳傅良
朝代：宋

團欒妻子是誰家，獨被饑驅天一涯。
遠地豈無人晤語，長才能免世驚嗟。
好於書作千年計，勿爲官驅兩鬢華。
爲問湖南似湖北，逾年吾亦訪丹砂。
送四明方伯起
作者：陳傅良
朝代：宋

世事關分合，人情看短長。
君應愁富貴，人已畏文章。
竚立親雙鬢，追隨客累觴。
未知歸定否，吾亦愛吾鄉。
送四明汪文子
作者：陳傅良
朝代：宋

文盛經生少，官輕舉子繁。
誰能堪遠役，相與及微言。
殘凍留春雨，新愁起夜樽。
斯文吾不敢，短句送歸轅。
送國子監丞顔幾聖提舉江東分韵得動字
作者：陳傅良
朝代：宋

長安夜未艾，客枕厭羣動。
平明視天闕，劍珮鳴珌琫。
學省雖冷官，上意嚮周孔。
六飛自天下，多士溘雲滃。
饔餐燕苹鹿，道義發醯蠓。
方將屬耆英，高舉出埃塕。
離觴春駘蕩，歸路月朣朧。
勳業當及時，千年付南董。
送子婿林申甫還侍
作者：陳傅良
朝代：宋

鏘鏘笙磬阼階東，穆穆黄流玉瓚中。
近在門闌無此稱，老來襟抱更誰同。
幽燕遺恨須收第，孔孟微言要忍窮。
精舍一區泉石好，何時相就看冥鴻。
送孟延昌歸蘭溪
作者：陳傅良
朝代：宋

典同周命士，律協漢諸郎。
師友今千載，妻孥各一方。
髮從何處白，菊有去年黄。
惜別無多語，關雎三斷章。
送孫謇卿赴壽昌主簿
作者：陳傅良
朝代：宋

烏鵲填門雪滿除，倩誰騎馬謝雙魚。
苦吟孫楚三年別，饑卧袁安一病餘。
仕宦吾人聊復爾，夢魂今夜定何如。
釣臺多是西征客，莫道渠能賦子虛。
送宋伯潛宰高安
作者：陳傅良
朝代：宋

秋風日來諗，役車何時休。
有鳴丘中琴，玉瓚懷黄流。
此腰不可折，此笏未忍抽。
亦入鴈鶩行，而爲稻粱謀。
四海楊誠齋，吾道得自由。
悠哉思萬端，哿矣試一籌。
風詩訖於豳，易象重以周。
當知橫空翮，不若逆水舟。
送宋國博參議江東分韵得夜字前年上幸學一時同舍今去略盡爲之悵然
作者：陳傅良
朝代：宋

南門供帳江上亭，北門觴酒湖邊榭。
兩年出餞略可數，往往行人半同舍。
憶昔翠華臨璧海，儒先一日爭聲價。
蘇君舌掉巫峽水，楊君氣奪幽并夜。
黄君石矻不可轉，夫子居然古彜斚。
艾軒風流天下少，獨奏咸韶無濩夏。
黄粱未熟事如許，白髮不生心亦怕。
古來賢俊多坎軻，道與世違胡足詫。
武皇好少臣已老，孟子尊王君尚霸。
嗟乎夫子幸遭時，諸公衮衮皆流亞。
德尊不過五品薄，歲晚曾無一飯暇。
君恩豈必間湖海，家事姑惟問桑稼。
此行端可振頹俗，令我短轅今欲駕。
送徐一之客贛上兼簡贛守薛象先
作者：陳傅良
朝代：宋

清水一段出萬壑，越玉五重陳兩廂。
美人去作諸侯客，幾年薖澗籌行藏。
繫舟夷猶暮春堂，細雨冥冥烟樹蒼。
竹萌梅實盡此觴，別恨豈但山川長。
章貢分流合江水，西風爲我送雙鯉。
休言相憶强加餐，報道吳帆何日起。
送德遠弟赴省
作者：陳傅良
朝代：宋

科名雖細事，文字要新功。
方拙存家學，豐腴與衆同。
江湖多我友，臺省半諸公。
爲道貧非病，連簷有芥菘。
送曹器遠試臨安二首·其一
作者：陳傅良
朝代：宋

青衫豈必貴，未得不可已。
皇皇海內人，趨走共一軌。
生前極浮榮，沒後抱深耻。
他山有隠淪，一笑粲冰齒。
豈知天地間，樹立在人紀。
送曹器遠試臨安二首·其二
作者：陳傅良
朝代：宋

大有扛鼎力，小有挈瓶智。
誰當頓八紘，舉以掩衆器。
煌煌一百年，此道最宏被。
雖躋三事尊，亦起一藝試。
或云科目弊，此語復有味。
送曾繼先赴山陰路鈐
作者：陳傅良
朝代：宋

鬍髯白盡猶强飯，髀肉添多未跨鞍。
不向胡沙親矢石，却來橋塚護衣冠。
歸舟自此長相背，薦墨于今尚未乾。
只恐燕然他日事，獨無名字可同刊。
送朱同之福州戶掾
作者：陳傅良
朝代：宋

我自三山失馬餘，君方千里問津初。
衣冠萬室催科易，禮樂元戎節目疎。
謹勿向人徵外事，只須著意訪奇書。
一年正好榕陰密，丹荔黄蕉奉版輿。
送林叔全秩滿歸四明
作者：陳傅良
朝代：宋

三年絕境興誰同，雞叫桑巔犬巷中。
但欲戶庭多暇日，不將鞭朴奏膚公。
相期霄漢摶風翮，每見燈花綴玉蟲。
此去逢人臺閣上，丁寧莫道止齋翁。
送林正仲丞王山
作者：陳傅良
朝代：宋

去年我爲客，持酒送君歸。
君今理征驂，我適卧舊廬。
人生足離合，仕宦相乘除。
科名餘十年，丞縣亦既遲。
顔色日愈好，絕口無歔欷。
自言有時命，歲宴知何如。
深藏濟人具，不作借勢書。
虛名多自誤，徐步乃疾驅。
從茲拭老眼，看君上亨衢。
送楊似之提舉湖南
作者：陳傅良
朝代：宋

昨日有客去分符，今朝有客來攬轡。
蕨芽掇盡筍可𠜾，送客焉知老將至。
儒雅風流能有幾，南宮先生無乃是。
十年不復夢蓬山，萬里何爲隔湘水。
葉公巋然地官貳，顔公領袖天下士。
星聯郎署尤與何，次第諸公亦連茹。
一時臺省舊名德，十見班行已三四。
可令僕馬病崔嵬，獨抱蘭蓀吊憔悴。
漁樵混迹山窮處，故故肯臨人不記。
酒半停盃問鬚髮，夜闌秉燭徵文字。
多時渴見痛折節，萬事要看方得意。
先生行矣扈甘泉，請自此心扶大議。
送楊渭夫入淮
作者：陳傅良
朝代：宋

老去關心最語離，不堪離久會還希。
君方慷慨思矜振，我已婆娑喜惰歸。
萬事莫如身自愛，十詩亦與世多違。
倘將書寄南來鴈，且問瓊花果是非。
送楊渭夫歸省
作者：陳傅良
朝代：宋

應侯氣蓋百粵小，朱侯誼與灕江長。
兩侯愛士早成癖，怪甚渭夫懷故鄉。
士窮萬事一不就，就得一事窮何傷。
渭夫壯者忍窮久，老驥欲秣胡沙霜。
吾家何在雲橫嶺，趙媼不冤劉兒瞑，孰與親旁煮湯餠。
送沈元誠赴臨漳主簿·其一
作者：陳傅良
朝代：宋

誰說鄉先進，能無沈隠侯。
青衫今適越，白髮竟依劉。
道固爲名累，人當與命謀。
三台行漸近，且勿問歸舟。
送沈元誠赴臨漳主簿·其二
作者：陳傅良
朝代：宋

終藏懷未已，欲去事多違。
士友方推轂，鄉鄰但挽衣。
冥鴻寒汲汲，霜菊晚暉暉。
何限春蜚動，君看果是非。
送沈帥
作者：陳傅良
朝代：宋

甘盤夢不入高宗，四皓莫知其所終。
傅野有人能論學，漢庭無事可言功。
行藏於此嘗成趣，談笑從今得退公。
分付諸兒理民社，宜休堂上聽松風。
送洪子端還鄉
作者：陳傅良
朝代：宋

將相三陳後，文章兩漢餘。
英標還有此，天意定何如。
海內相離合，年來半毀譽。
未知貪尚友，孰與鄴侯書。
送潘德久之官建康
作者：陳傅良
朝代：宋

平生不解通毛刺，萬事無能改鬢華。
豈是襟懷堪逆旅，直須詩句可名家。
老爲賓客從戎幙，强使妻孥理帽紗。
不有將軍寬禮數，新愁却恐墮江花。
送王南强赴紹興簽幕四首·其一
作者：陳傅良
朝代：宋

詞章行天下，嘉頼二百年。
甲科至公卿，誰敢謂不然。
有人妄媒孽，一世所棄捐。
我亦欲護短，諱不言幽燕。
汗簡在吾後，覆車在吾前。
送王南强赴紹興簽幕四首·其三
作者：陳傅良
朝代：宋

歷官如歷階，越等多所傷。
柰何坳堂水，持綆萬丈長。
誰無斯世方，乃此抽手旁。
永夜淚不禁，仲尼故皇皇。
又聞雖小魯，乘田問牛羊。
送王南强赴紹興簽幕四首·其二
作者：陳傅良
朝代：宋

人人尊孔孟，家家誦詩書。
未省有宇宙，孰與今多儒。
儒者道如砥，豈其自崎嶇。
申以黄老廢，賈以絳灌疎。
漢家嘗紛紛，政爾門戶殊。
送王南强赴紹興簽幕四首·其四
作者：陳傅良
朝代：宋

聞之浙河東，見之湘水南。
未歸却相送，既喜復不堪。
行矣乞自便，帥幕或可參。
君方乘日長，勉爲停朝驂。
我池有螃蟹，我園有黄柑。
送瑞安尉林叔全尊人還鄉
作者：陳傅良
朝代：宋

論交海內略飄零，最晚相看却有情。
不以一經誇魯諺，自於二子識徐卿。
橘香賸與蜂衙晚，麥信急催鳩喚晴。
天氣正佳歸恰好，莫將愁思爲空名。
送畫僧法傳
作者：陳傅良
朝代：宋

問訊雪庵今何如，子來搔首更踟躕。
時於戲墨窺禪悅，尚想家傳及緒餘。
曾點爾各言爾志，陶潛吾亦愛吾廬。
誰人解寫二歸意，欲放風帆還摻祛。
送盧郎中國華赴閩憲
作者：陳傅良
朝代：宋

相望千里馬牛風，聯事湖湘各已翁。
造次便呼兒女見，綢繆略與弟兄同。
百年又是梅花發，萬事何如荔子紅。
欲附使軺嗟不及，却憐身在俊躔中。
送縉雲葉正初兼簡杜伯高
作者：陳傅良
朝代：宋

我固閲人非草草，君於前輩亦拳拳。
經師未數郯夫子，筆力方窺李謫仙。
所恨尚於收第晚，將詩空與背時傳。
頻年不信燈花報，報得人來亦可憐。
送翁誠之尉慈溪·其一
作者：陳傅良
朝代：宋

徐劉文采後，鄒魯典刑間。
爲母求三釜，令人見一班。
時平無事立，地僻得官閑。
好索梅花笑，題詩海上山。
送翁誠之尉慈溪·其二
作者：陳傅良
朝代：宋

詩律吾將問，心期孰與親。
明朝當異縣，永夜更懷人。
尚友逢三益，明農識大臣。
可無相問訊，勿道鬢毛新。
送花還宗易
作者：陳傅良
朝代：宋

酷愛看花懶種花，知心惟有故人家。
花開兮送花殘取，娛老扶衰度歲華。
送范大著文叔知彭州
作者：陳傅良
朝代：宋

中書世祿今無幾，唐鑑家聲世不多。
安得有人賢若此，忽聞去國意如何。
同朝最是頭先白，知己還愁語太苛。
盡欲讀書三萬卷，蓬萊未必似岷峨。
送范憲東叔帥潼川四首·其一
作者：陳傅良
朝代：宋

離逾十年合，合復十月離。
往日苦無及，來日忽未知。
江源與海通，吳會與蜀違。
通固天道常，違亦物理宜。
勿作兒女感，是中有精微。
送范憲東叔帥潼川四首·其三
作者：陳傅良
朝代：宋

有書但遮眼，有位亦養痾。
養痾猶近名，遮眼已患多。
聊復歲晏爾，柰此人遠何。
聲光正橫空，議論如懸河。
宜君見別輕，款曲理則那。
送范憲東叔帥潼川四首·其二
作者：陳傅良
朝代：宋

相從意氣豪，相知鬢毛斑。
細說竟昨非，淺斟始今歡。
每懷吾黨多，未捄此世難。
一則琢冰雪，再則紉芝蘭。
騷人絕芳潔，孰與風人寬。
送范憲東叔帥潼川四首·其四
作者：陳傅良
朝代：宋

逢人九頓首，遇事三折肱。
雖知少爲狂，正復老可憎。
吾今有儲粟，吾昔有短檠。
魯論訓何如，周易讀未曾。
言歸又言歸，兒女喚不譍。
送范東叔歸帥潼川
作者：陳傅良
朝代：宋

楚山黄落洞庭波，背却鷄人問釣蓑。
歸思甚於三峽壯，才名空自十年多。
曩游記得青燈在，後會愁如白髮何。
我更有懷言不盡，故將短韵代長歌。
送葉正則赴浙西憲幕
作者：陳傅良
朝代：宋

頻年送行客，酒罄詩不工。
最晚與君別，柰此百感叢。
岐山有鳴鳳，雅頌移豳風。
于時二老生，出處海上同。
曹劉對匕箸，失色一語中。
明朝蜀江水，不與灞滻通。
人心起毫末，世故關鴻蒙。
乃知貧賤交，不下王覇功。
霜根宿病驥，雲帆背蜚鴻。
秋水能隔人，白蘋况連空。
相從自束髮，各去隨轉蓬。
今懷欣有合，後會苦未重。
鱸魚直萬錢，羊酪醅一鍾。
願君養盛年，我友半已翁。
送蕃叟弟赴江西帥幕分韵得獨字
作者：陳傅良
朝代：宋

生平未省友松竹，愛言從宦輸幽獨。
子也諸侯老賓客，襆被僅緣升斗祿。
爲問江神何世情，霽月光風送帆幅。
天意元來向事功，謹毋遐心自金玉。
送謝倅景英赴闕
作者：陳傅良
朝代：宋

言詩必南雅，自鄶吾無譏。
嗟余生已晚，觀人以觀詩。
人情日變化，往事十九非。
相從飾邊幅，欲語懷銜羈。
久不見官寺，下與家人夷。
渡江六十年，得此心目疑。
早從諸公游，晚佐一郡治。
居嘗陳誼高，動與作吏違。
大白浮朋簪，單車款民扉。
多文雖素履，用拙真良規。
二年意綢繆，一別事渺瀰。
有酒公不飲，贈言我何裨。
穆穆清朝班，僉曰尚德宜。
何妨著此翁，衣冠皓鬚眉。
送謝希孟歸黄巖四首·其一
作者：陳傅良
朝代：宋

紛紛竹帛傳，浩浩金石刻。
淪亡已無限，存亦誰愛惜。
如何伏羲氏，文字二三畫。
姬孔豈不聖，用以演周易。
送謝希孟歸黄巖四首·其三
作者：陳傅良
朝代：宋

圭璧襲繅藉，山龍飾衣裳。
不聞燧古初，而興自虞唐。
毀車崇騎射，隸作篆籀藏。
至今人便之，秦亦忽以亡。
送謝希孟歸黄巖四首·其二
作者：陳傅良
朝代：宋

法令如牛毛，斯鞅信手成。
簿書積丘山，趙張眼愈明。
萬人立下風，國勢尊且榮。
未省三代前，誰獨有此名。
送謝希孟歸黄巖四首·其四
作者：陳傅良
朝代：宋

累觴以爲歡，班荆以爲儀。
交際貴如此，勿使至意虧。
頗常怪小雅，鹿鳴至魚麗。
賓主禮百拜，六經似支離。
送謝懷英道士歸廬山·其一
作者：陳傅良
朝代：宋

場屋收餘策，匡廬寄一瓢。
款門如有欲，委幣輒難招。
菜甲留終夕，蒲團共小橋。
崆峒他日問，應記說神霄。
送謝懷英道士歸廬山·其二
作者：陳傅良
朝代：宋

一別忘年月，重來失故初。
美髯今幾尺，銜袖竟何書。
勛業諸公在，衰遲半世餘。
許身無補報，吾亦欲樵漁。
送趙叔靜教授閩中四首·其一
作者：陳傅良
朝代：宋

家無宿舂糧，適意恣所向。
征鞍催上官，帆海看疊嶂。
有言及當代，浩飲益悲壯。
以茲寘周行，盍在幾人上。
送趙叔靜教授閩中四首·其三
作者：陳傅良
朝代：宋

烱烱出萬壑，冰壺縣清秋。
孰與玉瓚中，穆然養黄流。
孤松高半天，蘭芷復過幽。
看君最雍容，柰何短自謀。
送趙叔靜教授閩中四首·其二
作者：陳傅良
朝代：宋

讀書須讀經，學文須學古。
青松故不換，白髮早可數。
我亦窶人子，風雨蔽蓬戶。
胡爲數相過，夜話恒過午。
送趙叔靜教授閩中四首·其四
作者：陳傅良
朝代：宋

百吏不可試，卷懷州校官。
翩然落南閩，不爲荔子丹。
彫蟲妙經術，倚市多儒冠。
吾道未必貴，政此良已難。
送辛卿幼安帥閩
作者：陳傅良
朝代：宋

長才自昔恨平時，三入修門兩鬢絲。
甕下可能長夜飲，花間却學晚唐詞。
潸然北顧關河水，簡在西清日月遲。
乘鴈雙鳬滄海上，與君從此恐差池。
送郡守汪充之移治嚴陵
作者：陳傅良
朝代：宋

挂梁龍骨經時蟄，井井黄雲秋已及。
十日不雨民未急，使君日膳長蔬湆。
澄空颯颯雲霧入，饁婦休眠兒覓笠。
村舂化出雲子粒，市上明朝升二十。
農家語圃商語賈，恒願使君無疾苦。
自今一飯吾腹果，健看將母從簫鼓。
馮翊扶風天尺五，見說嚴陵在何所。
詔書奪去萬舌吐，九重欲扣君門阻。
棲鳥護巢駒戀皂，東人自視西人好。
那知湛露漙秋草，春意平鋪無剩少。
有客解事翻然笑，元祐治平諸故老，身要人扶功未了。
誰知青絲絡馬橫門道，應笑江湖華髮早。
送郭希呂
作者：陳傅良
朝代：宋

我門閉重重，我徑阻且深。
梅花獨相依，聊以慰我心。
美人從何來，崎嶇自幽尋。
亦於琢冰中，而和南風琴。
萊甲尚可羹，新蒭足同斟。
不知歲已華，歸興生霜砧。
欲別復少住，棲烏歸月林。
客去鳥翾飛，落花滿牆陰。
送鄭主簿泰興解官歸四明
作者：陳傅良
朝代：宋

師友於今說鄭鄉，親庭分付舊行藏。
但知職分宜棲棘，盡把聲名屬憇棠。
一字未曾緣薦墨，扁舟纔可著詩囊。
問津漁浦多西笑，獨爲萊衣味更長。
送鄭少卿景望知建寧·其一
作者：陳傅良
朝代：宋

過家鄉里敬，將母士夫榮。
得失從人論，行藏獨自明。
百年中古少，一笑萬金輕。
廉讓吾何敢，新茶可擷英。
送鄭少卿景望知建寧·其三
作者：陳傅良
朝代：宋

清廟圖書寶，熙朝雅頌音。
頻繁三節召，荏苒二毛侵。
衣飯家纔足，丘園意亦深。
卧聽床下士，時作武侯吟。
送鄭少卿景望知建寧·其二
作者：陳傅良
朝代：宋

有志須身健，關心在歲寒。
一時諸老盡，多見大名難。
湖海方連旱，甌閩適少寬。
爲州人不乏，千萬强加餐。
送鄭少卿景望知建寧·其五
作者：陳傅良
朝代：宋

屏廢誠愚分，牢愁更索居。
若逢知己問，猶解課兒書。
地僻門長閉，年饑菜自鋤。
相望無一字，不是故情疎。
送鄭少卿景望知建寧·其四
作者：陳傅良
朝代：宋

海內言華萼，誰名動搢紳。
豈無當世志，能忍十年貧。
酒興新來減，交情老更親。
公餘如促膝，剩把古書陳。
送長溪高國楹從學朱元晦
作者：陳傅良
朝代：宋

洛學今無恙，東南屬此翁。
從游雖已晚，趣向竟誰同。
一第收良易，遺經語未終。
歸期定何日，我欲叩新功。
送陳仲孚還里
作者：陳傅良
朝代：宋

意勝不受暑，交深欲忘言。
子車今日脂，我經何時箋。
卜稼豈無疇，頌橘亦有園。
掛冠特易耳，奈何子盛年。
送陳持中赴四明節推二首·其一
作者：陳傅良
朝代：宋

更無人未識東州，晚得吾宗第一流。
編磬在縣金奏合，清冰出壑玉壺秋。
喜纔一見還分袂，懷欲多言但倚樓。
亦有鄮山三四友，可令觀政話然不。
送陳持中赴四明節推二首·其二
作者：陳傅良
朝代：宋

前修恨不爲同姓，更有跫然喜似人。
歲晏得君顔面好，天涯從此尺書頻。
政須有力同扶世，業已將名自絆身。
它日雲臺勛績上，南陽應記舊比鄰。
送陳益之架閣
作者：陳傅良
朝代：宋

論事不欲如戎兵，欲如衣冠佩玉嚴重而寬平。
作文不欲如組繡，欲如疎林茂麓窈窕而敷榮。
楨榦盍亦煩繩墨，滋味何如餘典則。
吾宗受才萬人敵，排空所向無遺力。
親喪三年面漆黑，交情一語千金璧。
明朝不爨鼾撼壁，裘馬借人無德色。
作掾閩山可蹤跡，擬將秉稈空螟𧎬。
相君有令民未得，勿問堂高若干尺。
春江瀰渺風張席，欲言江水何終極。
貧賤相依鬢毛白，吾可雷同名送客，浩歌未放情彌激。
君看風雅詩三百，亦有初章三嘆息。
送雪庵瑾禪師還山
作者：陳傅良
朝代：宋

五馬逢迎甚闊疎，滿朝問訊近何如。
諸公極有遲留意，一日連收竟別書。
佛法盛衰千劫後，人生老壯百年餘。
向來游舊今亡恙，願得斯人尚起予。
送鮑清卿教授莆中
作者：陳傅良
朝代：宋

閩中豈不好，莆中况多儒。
其山有丹荔，其水有子魚。
艾軒諸老生，典則故所餘。
堂堂退傅門，海內欲曳裾。
宦遊得此樂，餞者酒滿車。
我亦勸君酒，我意獨未舒。
嘗聞入林獵，不可背水漁。
背水漁尚可，背時更崎嶇。
方今朝廷尊，紳笏日走趨。
官多豈勝記，勢遠復易疎。
媒身衆所同，藉口誰不如。
柰何但溫飽，去向天一隅。
平生拙自謀，蓬巷歲月除。
更事亦既熟，畫此未必愚。
豈有服茝蘭，佩之以瓊琚。
令人愛不見，搔首空踟躕。
送黄元吉
作者：陳傅良
朝代：宋

荷君來意固非輕，曾未深交意便傾。
語到七篇無欠少，學從三畫已分明。
每懷前此傷標置，頗欲從今近老成。
爲謝荆門三益友，何時尊酒話生平。
送黄子聞得縣瑞安
作者：陳傅良
朝代：宋

西都循吏無墨綬，密令忽用爲三公。
仁人遭時乃自見，不係官爵汙與隆。
黄君崎嶇髮半白，得縣吾州滄海東。
平生經術久未試，今幸小試難爲功。
休聲出自士論衆，遺愛見於民力窮。
如君作吏豈擇便，第勿謂難斯令終。
嗟余欲歸歸未得，觀政不在漁樵中。
逢人每似卓傅傳，此道萬古君王同。
遊南嶽
作者：陳傅良
朝代：宋

天作之山曷爲哉，遥知閶闔正南開。
兩川文武長江下，百粵車書五嶺來。
柴望久爲周墜典，牢愁多見楚遺才。
不知崧岱還何似，我欲將書寄鴈回。
遊白石巖
作者：陳傅良
朝代：宋

地向東南傾，石際滄海立。
蛟鼉限波濤，鷄犬得城邑。
居然通國望，跋莫他山及。
道人獨有之，置屋三四級。
幾看星月爛，却聽風雨急。
于今二百年，我共冥鴻集。
晤語夕陽低，對酒秋旻濕。
明朝江上舟，避雨漁翁笠。
邂逅一俛仰，此道可於邑。
遊趙園
作者：陳傅良
朝代：宋

主人避客竟何之，雨過停橈落日遲。
頼有畦丁曾識客，來禽花送兩三枝。
遊金嶴趙園
作者：陳傅良
朝代：宋

脈脈循簷水，林林夾岸山。
令兒從竹下，領客入雲間。
稠木容人過，懸崖著手攀。
從今名字出，不到徑苔班。
遊金嶴趙園賦海棠梨花呈留宰
作者：陳傅良
朝代：宋

海棠故作十分紅，梨更超然與雪同。
文物英華周盛事，風流玄遠晉餘風。
遊雲頂院和徐叔子韻
作者：陳傅良
朝代：宋

老大生憎兒女態，更無春怨與秋悲。
略將盃酌隨宜具，剩有溪山取次嬉。
愛客不妨兼泛泛，論文何苦太奇奇。
况曾窺得尊生術，通昔蒲團日一炊。
遊鳴山寺徐一之兄弟載酒即席和其韻
作者：陳傅良
朝代：宋

惰歸春力不勝驅，風雨尚愁人摻裾。
掠盡殘紅前日樹，催還新綠去年畬。
相將興盡隨花屧，頼有朋來載酒車。
但得從今身尚健，吾鄉風物勝匡廬。
遊鼓山
作者：陳傅良
朝代：宋

鼓山聞天下，一見名不空。
自從周職方，閩在王會中。
登山亦幾人，興寄隨所逢。
騎君常愒日，遷客多悲風。
劍川發甌西，萬阻與海通。
忽焉得平壤，北山矗其東。
我行未及巔，已見國勢雄。
三韓到吳會，不可道里窮。
俯瞰南來帆，沄沄自朝宗。
曩時諸降王，各撫千里封。
相招神銜圖，旅獻東都宮。
東都今何如，胡馬鳴蒿蓬。
一春長雨霧，明日歸樊籠。
恣探泉石幽，篝燈道歸筇。
還徐叔子犀带
作者：陳傅良
朝代：宋

徐子贈我舊寶犀，宣和國工所事治。
玄玉十截黄四垂，厚且半寸徑尺圍。
方廉整不刻毫釐，金飾諸末柔丹韋。
寘之止齋光陸離，天吳海若不敢窺。
奈何骨相堪蓑衣，自得此带逢百罹。
我服黑角二紀餘，歲月幾半蒙蛛絲。
識與不識皆歔欷，恨不披拂來隆墀。
湖湘老把乘邊麾，次第三節登王畿。
脩門再入留郎闈，上皇一見玉色怡。
闊步蓬山上坳螭，向者所恨今交譏。
懼瀝肝膽得請歸，自意永與漁樵嬉。
急詔適際潛龍飛，誤恩狎至湛露斯。
古來逾分天不宜，百炊未滿萬事非。
還觀櫝中一解頤，吾腰安用爾带爲。
徐子盛年脩幹支，才華不數紛紛兒。
請以带去藏待時，拖金縣玉未可知。
招招車騎來何遲，苦勿留此令我悲。
君不見在昔十圍終失之，終朝三褫事尤危。
况我昏睡誰護持，亦恐夜半神運蛟龍移。
郴守丁端叔以九日詩至次韵奉酬
作者：陳傅良
朝代：宋

十年不見尋常事，九日相違咫尺間。
橙蟹渠能追勝賞，藙牲孰與奉慈顔。
逝將酒坫更酬酢，乍可詩筒略往還。
新將適聞臨遣罷，鹿頭吾待望吳山。
酬劉進之
作者：陳傅良
朝代：宋

冰柱劉叉句，綈袍范叔寒。
所親多物望，相識半人寰。
今老猶徒步，吾窮亦厚顔。
幽懷真易足，萬卷屋三間。
酬王判官和九日韵·其一
作者：陳傅良
朝代：宋

皇華六轡按倭遲，博採參差到接余。
我獨內慚無具甚，萬家亦免釜生魚。
酬王判官和九日韵·其三
作者：陳傅良
朝代：宋

翩翩公子一何佳，銜命窮山薄歲華。
獨自把將詩過日，不知梅影下窗紗。
酬王判官和九日韵·其二
作者：陳傅良
朝代：宋

想懸郴桂一雲泥，夫子聲名正日躋。
乞與早移河內粟，牙牌歸聽報班齊。
酬王判官和九日韵·其四
作者：陳傅良
朝代：宋

懷自何年晚見懽，匆匆惜已□聲班。
青芻白飯吾何有，風月猶堪倒玉山。
酬蕃叟弟韻
作者：陳傅良
朝代：宋

朋游同一輩，伯季自相師。
薄宦俄衰暮，清懽僅暇時。
我懷青冢曲，子念紫荆詩。
但得無憂患，幽棲豈不宜。
酬謝倅景英用前韵見寄
作者：陳傅良
朝代：宋

窮巷蕭然一畝宮，勞勞漫刺倩誰通。
空翻故紙頭垂白，晚對清標面發紅。
諸老飄零亡幾在，百年放佚不勝窮。
擬將舊學相從問，何獨詩壇欲讓東。
酬陳頤剛見和前韵
作者：陳傅良
朝代：宋

離合皆天意，盈虛幾月華。
家纔辦藜莧，吾亦逐蘆葭。
憂世還當路，論兵有故家。
深深看踵息，陰火養黄芽。
重陽和朱直方韻
作者：陳傅良
朝代：宋

衰老登臨得並家，絕勝十載向天涯。
直須與世爲陶令，謹勿令人識孟嘉。
藍水悲吟空雅健，牛山醉墨謾欹斜。
誰知竹葉雖無分，一笑何妨菊自花。
重陽日寄瑞安留宰留宰以是日宴新第人併見招不及赴
作者：陳傅良
朝代：宋

落帽沾衣總失真，追隨萸菊亦勞神。
酒無肴核依然好，家有溪山豈是貧。
沆瀣從空來夜氣，青冥隨處際秋旻。
不知此是登高否，爲問慈恩塔上人。
長沙臘月雷是日約宴趙帥俊臣聞雷乃罷越三日雨雪帥喜以詩相賀用韵酬之
作者：陳傅良
朝代：宋

民欲遮留上欲來，政聲無間到輿臺。
道迎和氣收蠻瘴，彈壓餘陰蟄楚雷。
已是因風成柳絮，會須逐馬見銀盃。
一觴好上公堂壽，不爲梅花昨夜開。
除夜宿處州天寧寺
作者：陳傅良
朝代：宋

人言老去不如初，我愛初心老轉無。
懶向門前題鬰壘，喜從人後飲屠蘇。
杯盤甚簡眠須早，禮數多寬拜要扶。
况復齁齁紙帳，雞人不聽禁庭呼。
除夜用前韵
作者：陳傅良
朝代：宋

又添犬馬齒，常恐牛羊夕。
牙無數株牢，鬢已太半白。
六朝貴人家，珊瑚高數尺。
復有陵邑豪，沃壤動連陌。
居然燕巢幙，忽矣駒過隙。
伊傅亦中壽，至今名赫赫。
蒼苔卧風雨，曾乏斷碑額。
中原五十載，胡騎亂禹跡。
誰當懶折腰，去學陶彭澤。
憂端壓不下，中夜歌秀麥。
昭代豈無人，腰黄眼前赤。
鴻儒籌禁蒼，壯士守邊埸。
罷歌且盃酒，澆此懷抱積。
柴門剝剝響，已有賀年客。
除夜用前韻
作者：陳傅良
朝代：宋

春來十日垂垂雨，歲盡今朝亦未晴。
衰老見年殊不覺，卧聽穿葉打窗聲。
除浙西憲舟過釣臺有感
作者：陳傅良
朝代：宋

一再登臨萬事非，裹頭還已雪垂垂。
敢論筆力今無恨，欲附碑陰始不疑。
臺閣有人堪共政，江山如此且隨宜。
論功漢鼎吾何有，自是風流百代師。
陳頤剛注孫子許拾遺贈詩用韵寄之
作者：陳傅良
朝代：宋

千帆過盡獨舟沈，玩世齁齁踵息深。
何自著書今白髮，不禁戀闕此丹心。
詩來滄海珠盈把，人在掖垣梧十尋。
應爲一編三致意，細論小雅到交侵。
題丁少詹姑墓誌後
作者：陳傅良
朝代：宋

白髮從夫志，青芻爲客謀。
送車今幾兩，樂土有斯丘。
猶子聲名甚，他時雨露秋。
摩挲看石刻，嗟惜到松楸。
題仙巖梅雨潭
作者：陳傅良
朝代：宋

衮衮羣山俱入海，堂堂背水若重闉。
怒號懸瀑從天下，傑立蒼崖夾道陳。
晉宋至今堪屈指，東南如此豈無人。
結廬作對吾何敢，聊向樵漁寄此身。
題僧法傳爲沈仲一畫聽松圖
作者：陳傅良
朝代：宋

古松不知幾千年，直幹欲上干青天。
樛枝下與人世接，冷風過之萬壑喧。
猿驚鶴怪樵牧遁，百鬼愁絕誰傍邊。
紛紛海內絲竹耳，何處縹緲來臞仙。
整襟拱聽移永日，置琴弗顧僮欹眠。
松風有際意無盡，莊騷不數惟易玄。
嗟乎深山大澤松不乏，斯人往往千載之陳編。
筆端若有夜半力，一日忽在軒楹前。
止齋虛靜對立久，晴昊亦爲生蒼烟。
畢宏韋偃骨已朽，畫工一世脂粉便。
北湖居士安得此，奄有二子雲山傳。
北湖居士雲山傳，吾詩孰與杜老起九原。
題明皇醉歸圖
作者：陳傅良
朝代：宋

騎者兩人扶不正，夾道誰知爲萬乘。
一人前馳一顧後，懷欲並驅無號令。
狩人亦忘記鷹犬，仰視只愁天欲暝。
有司刺候上起居，杳莫得詳宮鑰靜。
嗚呼開元自英主，前鑒竟遺盈幅紙。
君不見漢宮圖妲己，未必當年甚如是。
題沈仲一所藏周氏羣公書帖
作者：陳傅良
朝代：宋

紛紛世上如落花，東風即入西鄰家，要亦餘事吾何嗟。
斯人故國之喬木，枝葉胡然亦流落。
吾生已晚講聞熟，見欲墮淚那忍讀。
古來道德功名上，傳世不曾緣物重。
君不見人間秦漢鼎彜銘與頌，子子孫孫永寶用。
題瑞安宰朱元成乃祖雲壑莊圖
作者：陳傅良
朝代：宋

功成不受富貴汙，輕舟翩然下五湖。
至今風流在姑蘇，我復見此雲壑圖。
兩坡喬木樛相扶，殘山剩水千里餘。
天際未知何有無，一葦橫絕雙風蒲。
楊花春岸秋蓴鱸，在在著此儒仙臞。
世無宗師貌不如，誰其嗣之吾大夫。
題耒陽黄宰詩卷
作者：陳傅良
朝代：宋

詩卷來何處，棠陰日夕佳。
令人添白髮，及此有黄花。
事業誰千載，文章各一家。
何時定還闕，解柂向長沙。
題范秀才萬卷堂
作者：陳傅良
朝代：宋

雅尚時相背，幽棲我數過。
兒應看客慣，田孰與書多。
自析唐郴縣，誰聯漢甲科。
儒門今有此，天意定如何。
題觀潮閣
作者：陳傅良
朝代：宋

俯拾滄溟大，衡陳蒼莽多。
閩山飛鳥沒，吳會一帆過。
消長看沙尾，行藏問釣蓑。
登臨有如此，人物付誰何。
題錢宰吸光亭圖
作者：陳傅良
朝代：宋

棲身雲夢八九上，用意風雩五六間。
惟有澄波兼皓月，尚憐波月蔽虧山。
黄巖張之望之立來訪與遊梅潭詩以送之
作者：陳傅良
朝代：宋

張子好兄弟，別我今九年。
東風刮瞇眼，雙鵠忽墮前。
坐定看兩鬢，喜極意慘然。
來日豈不多，此意合少延。
念子伏巖穴，有作皆巨編。
稻粱未暇謀，從我志獨堅。
虛名適相累，浩嘆當誰憐。
積雨得新霽，綠漲彌百川。
載酒問何有，漾舟隨所便。
與子梅潭游，以茲寓惓惓。
傾崖俯仰立，中有飛瀑懸。
平地儼閶闔，晴空自雲烟。
既見各有得，欲語不可傳。
衆妙在領會，天成謝琱鎸。
子歸有新詩，時寄三兩篇。
鼓琴行送許深父同知被詔赴闕
作者：陳傅良
朝代：宋

伯牙非不善鼓琴，指下能寫山高而水深。
亦有師曠號精絕，蜚雪白晝爲重陰。
吾琴不以與二子，二子不過衰季愁嘆而悲吟。
后夔安在九嶷遠，南風不競鳳鳥瘖。
恭惟高宗復古殿得此，凈洗禁昧朱離任。
一鼓朝綱日井井，再鼓邊柝秋沉沉。
桑麻萬里皆按堵，笙歌三紀無沾襟。
橋山遺此歲月侵，何時雅頌得所籥不僣。
寶藏豈愛五重玉，市價敢論雙南金。
公歸舊隠三霜砧，天子恭默思商霖。
君臣祥琴適相際，使者十輩來駸駸。
白麻已草弄印久，端揆虛左誰當今。
我抱此琴病山林，不如送公西歸調釜鬵。
但願爲作南風音，上以對揚高宗中興之大業，下以追還虞舜萬國之歡心。
一寸金
作者：陳允平
朝代：宋

吾愛吾廬，甬水東南半村郭。試倚樓極目，千山拱翠，舟橫沙觜，江迷城腳。水滿蘋風作。闌干外、夕陽半落。荒煙瞑、幾點昏鴉，野色青蕪自空廓。浩嘆飄蓬，春光幾度，依依柳邊泊。念水行雲宿，棲遲羈旅，鷗盟鷺伴，歸來重約。滿室凝塵澹，無心處、宦情最薄。何時遂、釣笠耕蓑，靜觀天地樂。
一落索
作者：陳允平
朝代：宋

欲寄相思情苦。倩流紅去。滿懷寫不盡離愁，都化作、無情雨。渺渺暮雲春樹。澹煙橫素。夕陽西下杜鵑啼，怨截斷、春歸處。
一落索
作者：陳允平
朝代：宋

澹澹雙蛾疏秀。為誰頻皺。落花何處不春愁，料不是、因花瘦。錦字香箋封久。鱗鴻稀有。舞腰銷減不禁愁，怕一似、章臺柳。
下第懷樓壽朋
作者：陳允平
朝代：宋

百尺丹梯擬共登，共登天上最高層。
南山有霧空藏豹，北海無雲可化鵬。
勳業十年塵裏鏡，詩書萬卷雨前燈。
桃花開盡不歸去，又逐春風過武陵。
人日即事
作者：陳允平
朝代：宋

春寒猶撥地爐灰，門巷蕭條客不來。
特有落梅三四點，晚風吹上石棋臺。
仲冬南樓野望
作者：陳允平
朝代：宋

繡幕香溫生暮寒，淡烟漠漠水漫漫。
吟殘庾嶺梅千樹，夢繞湘江竹萬竿。
風捲亂鴉棲古塔，雪迷孤雁落前灘。
一聲玉笛人何所，更上南樓獨倚欄。
伍煉士松隠居
作者：陳允平
朝代：宋

樹頂危巢墮鶴翎，凌霄花白女蘿青。
無朝無暮雲烟起，時有人來採茯苓。
侍謝立齋小酌湖樓
作者：陳允平
朝代：宋

風捲珠簾客珮清，杜鵑啼老送春聲。
水浮亭館花間出，船載笙歌柳外行。
千里夕陽歸夢遠，六橋飛絮馬蹄輕。
欄干倚遍暮天闊，烟樹一鈎新月生。
侍趙別駕宴壽樂堂
作者：陳允平
朝代：宋

別駕移樽宴草堂，四軒簾幕捲斜陽。
芰荷香滿鴛鴦宿，楊柳陰濃翡翠藏。
風過水亭秋尚熱，月侵山閣夜偏涼。
更闌酒盡不知去，坐看曉星飛玉潢。
侍趙開府夜宴
作者：陳允平
朝代：宋

賸陪華珮醉蟠桃，楊柳飄飄拂午橋。
夜月樓臺行錦障，春風簾幕捲紅綃。
歌傳杏苑黄金縷，樂奏梨園紫玉簫。
銀漏滴殘珠履散，踏花歸去路迢遥。
倒犯
作者：陳允平
朝代：宋

百尺鳳皇樓，碧天暮雲初掃。冰華散縞。雙鸞駕鏡懸空窈。婆娑桂影，香滿西風闌干悄。漸玉魄金輝，飛度千山表。餌玄霜、醉瓊醥。身在九霄，獨步丹梯，飄飄輕霧窵。縹緲廣寒殿，覺世山河小。愛十二、瓊樓好。算誰知、訊息盈虛道。任地久天長，今古無私照。但仙娥不老。
倚樓
作者：陳允平
朝代：宋

金虬熏盡鷓鴣班，獨上層樓倚畫欄。
滿院梨花香寂寞，隔簾風雨正春寒。
傷情怨·清商怨
作者：陳允平
朝代：宋

南枝春意正小。籬菊都荒了。帳底孤燈，夜來還獨照。沙洲煙翠渺渺。謝塞鴻、頻帶書到。笑拈梅花，今年開較早。
僧房薜荔
作者：陳允平
朝代：宋

寸草曾收藥籠功，誰移野色近禪翁。
甘同木石拋閑地，恥附松蘿上碧空。
旋長纖枝宜雨綠，未刪宿葉待霜紅。
爲衣或許湘人采，清徹崇蘭兩佩風。
先天李姆廟
作者：陳允平
朝代：宋

毓聖功成宴太清，曾遺雙履下清冥。
隧碑重紀先天德，猶是祥符御製銘。
八聲甘州
作者：陳允平
朝代：宋

兩臺簾對卷，燕芹香、風花近清明。望春彌柳際，流紅水布，暖縠天晴。誰信閒襟似水，時憶語溪耕。襟抱番江闊，雲遠波平。靜晝輕揮玉塵，見春扉草綠，暮冶煙青。問清華姓字，幾度錄虯屏。看西湖、一汀鴛鷺，正曉風、殘月兩三星。早歸來，赴花魚宴，宮樹聞鶯。
八聲甘州
作者：陳允平
朝代：宋

放船楊柳下，聽鳴蟬、薰風小新堤。正煙葓露蓼，飛塵釀玉，第五橋西。遙認青羅蓋底，宮女夜遊池。誰在鴛鴦浦，獨棹玻璃。一片天機雲錦，見凌波碧翠，照日胭脂。是西湖西子，晴抹雨妝時。便相將無情秋思，向菰蒲深處落紅衣。醺醺裡，半篙香夢，月轉星移。
八聲甘州
作者：陳允平
朝代：宋

簾垂鴟尾閣，桂花風、天香滿黃扉。向鬱羅霄漢，朝回金闕，心運璇璣。一點元臺初度，八表共清輝。紫塞煙塵靜，捷羽東飛。此際錢塘江上，愛月仍夜色，潮正秋期。想波仙冰妹，同日宴瑤池。報龍樓、玉音宣勸，賜紫金、杯泛日中葵。慶千秋，醉長生酒，歌太平詩。
六麼令
作者：陳允平
朝代：宋

授衣時節，猶未定寒燠。長空雨收雲霽，湛碧秋容沐。還是鱸肥蟹美，橡慄村村熟。不堪追逐。龍山夢遠，惆悵田園自黃菊。醉中還念倦旅，觸景傷心目。羞破帽、把茱萸，更憶尊前玉。愁立梧桐影下，月轉回廊曲。歸期將卜，西風吹雁，懶寄斜封但相囑。
冷泉亭
作者：陳允平
朝代：宋

西竺峰飛小朶來，閑僧曾共倚崔嵬。
寒驚玉匣光初瀉，曉怯冰壺凍未開。
雲外有香丹桂落，洞中無月白猿哀。
當年洗耳人何在，擬勺清泠酹碧苔。
別何橘潭
作者：陳允平
朝代：宋

駐馬赤欄橋，餘寒著柳條。
舟車富陽路，風雨浙江潮。
惜別津亭暮，思歸故國遥。
臨行莫惆悵，回日定花朝。
南歌子
作者：陳允平
朝代：宋

懶傍青鸞鏡，慵簪翠鳳翹。玉屏春重寶香銷。因甚不忺梳洗、怕登樓。載酒垂楊浦，停橈杜若洲。傷春情緒寄箜篌。流水殘陽芳草、伴人愁。
南歌子
作者：陳允平
朝代：宋

素質盈盈瘦，嬌姿淡淡妝。曲勾蘭畔倚秋娘。一撮風流都在、晚西涼。綵線串層玉，金篝絡細香。半鉤新月浸牙床。猶記東華年少、那門相。
南鄉子
作者：陳允平
朝代：宋

歸雁轉西樓。薄倖音書日日收。舊恨卻憑紅葉去，颼颼。春水多情日夜流。楊柳曲江頭。煙裡青青恨不休。九十韶光風雨半，回眸。一片花飛一片愁。
即事
作者：陳允平
朝代：宋

重重簾幕燕翩翩，塵鎖朱樓十四絃。
榆火漸催寒食節，海棠花畔縛秋千。
后土廟
作者：陳允平
朝代：宋

塵擁妝臺翡翠翹，瓊花開盡玉魂銷。
崑崙山上天風落，二十四橋吹洞簫。
吳山雪霽
作者：陳允平
朝代：宋

九天宮闕春風滿，陸地樓臺夜月寒。
鐵笛一聲吹雁落，片雲不到玉闌干。
吳江道上
作者：陳允平
朝代：宋

夜半扁舟出洞庭，客帆初掛早潮平。
社風纔起海鷹至，嵐霧未收江鵠鳴。
吳岫亂雲擎古塔，楚臯寒葉擁荒城。
垂虹橋外天連水，無限別離生杜蘅。
品令
作者：陳允平
朝代：宋

玉壺塵靜。蟾光透、一簾疏影。偏愛水月樓臺近。畫闌獨倚，風度寒香陣。猶記曲江煙水恨。嘆淒涼誰問。夜深沙觜霜痕印。嚼花拚醉，枝上春無盡。
哭樓梅麓
作者：陳允平
朝代：宋

白玉樓成去作文，祇從西棘掛朝冠。
生來病苦相如渴，沒後人知范叔寒。
野店春閑沽酒榼，溪堂月冷釣魚竿。
梅花麓上誰彈淚，歲歲東風吹不乾。
嘆鏡辭
作者：陳允平
朝代：宋

憶妾初嫁時，金屋藏窈窕。
忽見洛陽人，鬻鏡長安道。
明月掌上寒，團團復皎皎。
千金買得歸，惜之如重寶。
奩開雙鳳飛，带結青鸞裊。
當時照妾顔，妾顔正年少。
如今照妾顔，妾顔羞已老。
對鏡頻嘆嗟，掩鏡徒懊惱。
不恨妾嫁遲，惟恨妾生早。
此恨空綿綿，天涯滿芳草。
君不見長江逝水無逆流，歲去年來多白頭。
嚴陵郡舍
作者：陳允平
朝代：宋

花飛石上班，水落白雲灣。
簾捲千重樹，窗開四面山。
鼓聲魚市近，旗影訟庭閑。
滿目皆吟思，殘陽縹緲間。
四明洞天
作者：陳允平
朝代：宋

四壁玲瓏聳石樓，四窗雲氣擁仙遊。
半空星斗浮天井，一洞烟霞透沃洲。
蜥蜴現時曾呪雨，獼猴啼處客悲秋。
他年定作山中隠，肯向紅塵白盡頭。
垂楊
作者：陳允平
朝代：宋

銀屏夢覺。漸淺黃嫩綠，一聲鶯小。細雨輕塵，建章初閉東風悄。依然千樹長安道。翠雲鎖、玉窗深窈。斷橋人、空倚斜陽，帶舊愁多少。還是清明過了。任煙縷露條，碧纖青嫋。恨隔天涯，幾回惆悵蘇堤曉。飛花滿地誰為掃。甚薄倖、隨波縹緲。縱啼鵑、不喚春歸，人自老。
城西楊梅
作者：陳允平
朝代：宋

炎炎火樹照千山，南客應同荔子看。
金谷人遊紅步障，玉房仙煉紫華丹。
猩唇泣露珊瑚軟，鶴頂迎風瑪瑙寒。
若使漢宮知此味，又添飛驛上長安。
堤上柳
作者：陳允平
朝代：宋

暗黄摇曳六橋雲，萬戶千門一日春。
休把柔條都折盡，明朝多少出城人。
塞垣春
作者：陳允平
朝代：宋

草碧鋪橫野。帶暝色、歸鞍卸。煙葭露葦，滿汀鷗鷺，人在圖畫。漸一聲雁過南樓也。更細雨、時飄灑。念徽容、都銷瘦，漫將紈素描寫。臨鏡理殘妝，依然是、京兆柔雅。落葉感秋聲，啼漿嘆涼夜。對黃花共說憔悴，相思夢、頓醒西窗下。兩腕玉挑脫，素纖慳半把。
塞翁吟
作者：陳允平
朝代：宋

睡起鸞釵嚲，金約鬢影朧□桅佩冷，玉丁東。鏡裡對芙蓉。秦箏倦理梁塵暗，惆悵燕子樓空。山萬疊，水千重。一葉漫題紅。忽忽。從別後，殘雲斷雨，餘香在、鮫綃帳中。更懊恨、燈花無準，寫幽愫、錦織迴文，小字斜封。無人為託，欲倩賓鴻。立盡西風。
多景樓
作者：陳允平
朝代：宋

懷古心情獨倚樓，荻花楓葉滿江秋。
地雄吳楚東南會，水接荆揚上下流。
鐵甕百年春雨夢，銅駝萬里夕陽愁。
西風歷歷吹征雁，又带邊聲過石頭。
夜泊
作者：陳允平
朝代：宋

停舟野渡頭，客路恨悠悠。
葉落風千樹，鍾殘月半樓。
蘆花雙過雁，莎草獨眠鷗。
山鬼燒青火，飛來照髑髏。
大酺
作者：陳允平
朝代：宋

漸入融和，金蓮放、人在東風樓閣。天香吹輦路，淨無雲一點，桂柳霜魄。雪霽梅飄，春柔柳嫩，半卷真珠簾箔。迢迢鳴鞘過，隘車鈿轡玉，暗塵輕掠。擁瓊管吹龍，朱弦彈鳳，柳衢花陌。鰲山侵碧落。絳綃遠，春靄浮鳷鵲。民共樂、金吾禁靜，翠蹕聲閒，遍青門、盡停魚鑰。衩襪寒初覺。方怪失、繡鴛弓窄。誤良夜、瑤臺約。漸彩霞散，雙闕星微煙薄。洞天共誰誇鶴。
大酺
作者：陳允平
朝代：宋

霧幕西山，珠簾卷，濃靄悽迷華屋。蒲萄新綠漲，正桃花煙浪，亂紅翻觸。繡閣留寒，羅衣怯潤，慵理鳳樓絲竹。東風垂楊恨，鎖朱門深靜，粉香初熟。念緩酌燈前，醉吟孤枕，頓成清獨。傷心春去速。嘆美景虛擲如飛轂。漫孤負、鞦韆臺榭，拾翠心期，誤芳菲、怨眉愁目。冷透金篝溼，空展轉、畫屏山曲。夢不到、華胥國。閒倚雕檻，試採青青梅菽。海棠尚堪對燭。
失鶴
作者：陳允平
朝代：宋

頂上新成九轉丹，銜花日日到詩壇。
夜深飛上雲霄去，華表月明風露寒。
姑蘇臺
作者：陳允平
朝代：宋

高樓三百尺，落日幾登臨。
越國一嘗膽，吳娃頻捧心。
野猿窺燐火，宮燕語秋霖。
坐久忽聞笛，五湖烟水深。
姑蘇館
作者：陳允平
朝代：宋

楚岫高低接太行，吳江渺漠下滄浪。
秋城霜滿葦花白，夜館月寒莎草黄。
芳苑鹿臺初解珮，故宮鸞閣尚鳴璫。
五湖一葉扁舟去，十二西樓幾夕陽。
定風波
作者：陳允平
朝代：宋

慵拂妝臺懶畫眉。此情惟有落花知。流水悠悠春脈脈，閒倚繡屏，猶自立多時。有約莫教鶯解語，多愁卻妒燕于飛。一笑薔薇孤舊約，載酒尋歡，因甚懶支援。
宛陵道院
作者：陳允平
朝代：宋

闕角溪城下，千年黑蟒蟠。
雲深仙宅窅，竹密醮壇寒。
漢量銅花綠，隋鍾火籀丹。
天風步虛靜，微月聽鳴鑾。
客中懷友
作者：陳允平
朝代：宋

霜露濕征衣，行非少壯時。
何堪萬里役，動是一年期。
高誼貧中見，深情別後知。
相思相望處，雲樹碧參差。
宮詞
作者：陳允平
朝代：宋

三十六宮春漏長，隔簾時送御樓香。
倚籠盡日教鸚鵡，爲我君前說斷腸。
宴桃源·如夢令
作者：陳允平
朝代：宋

何處春風歸路。金屋空藏樊素。零亂海棠花，愁夢欲隨春去。情緒。情緒。粉濺兩行冰箸。
宴桃源·如夢令
作者：陳允平
朝代：宋

閒倚瑣窗工繡。春困兩眉頻皺。獨自下香街，攀折畫橋煙柳。晴晝。晴晝。偏稱玉樓歌酒。
宴清都
作者：陳允平
朝代：宋

聽徹南樓鼓。寒宵迥、玉壺冰漏遲度。重溫錦幄，低護青氈，曲通朱戶。巡簷細嚼寒梅，嘆寂寞、孤山伴侶。更信有、鐵石心腸，廣平幾度曾賦。寒深試擁羊裘，松醪自酌，誰伴吟苦。摩挲醉眼，闌干笑拍，白鷗驚去。梁園勝賞重約，漸玉樹、瓊花處處。怕柳條、未覺春風，青青在否。
宿大慈山悟真觀
作者：陳允平
朝代：宋

終南道士學彈琴，門外松蘿鎖翠陰。
瀕海八龍朝出洞，隔山群鹿夜歸林。
琪花過雨金風澹，玉樹籠烟璧月沉。
三十六壇鍾鼓寂，雲璈聲接步虛音。
宿鷺
作者：陳允平
朝代：宋

西風歷歷起寒莎，皆立林宵雪一窠。
三十六陂烟水闊，夜深無奈月明多。